9-Боб. Сувдаги миқдор (51-ҳадис) - Баҳоуддин Нақшбанд ёдгорлик мажмуаси маркази\n9-Боб. Сувдаги миқдор (51-ҳадис)\n25 январ 2016 й.\n1541 марта ўқилди.\n9-Боб. Сувдаги миқдор\nأخبرنا هناد بن السري والحسين بن حريث عن أبي أسامة عن الوليد بن كثير عن محمد بن جعفر عن عبد الله بن عمر عن أبيه قال سئل رسول الله صلى الله عليه وسلم عن الماء وما ينوبه من الدواب والسباع فقال إذا كان الماء قلتين لم يحمل الخبث\n51. Абдуллоҳ ибн Умар отаси розияллоҳу анҳудан ривоят қилади: “Расулуллоҳ соллаллоҳу алайҳи васалламдан ҳайвонлар, йиртқичлар келиб-кетиб (ичиб турадиган) сув ҳақида сўралди. У зот: “Агар сув икки қуллага етса, нажас бўлмайди”, дедилар”.\nБу ҳадисда саҳобалар очиқ жойдаги турли ҳайвонлар ва йиртқичлар тегиб кетиши мумкин бўлган сувнинг пок ёки нопоклиги ҳақида Расулуллоҳ соллаллоҳу алайҳи васалламдан сўрамоқдалар. Унга Расулуллоҳ соллаллоҳу алайҳи васаллам: “Агар сув икки қуллага етса, нажас бўлмайди”, деб жавоб бердилар. “Қулла” катта сув меши бўлиб, унинг биттасига ўша даврнинг ўлчови билан бағдодий ҳажмда 250 ратл сув сиққан. Бир бағдодий ратл 408 граммга тенг бўлиб, икки қулла сув 204 литрни ташкил қилади.\nҲанафий мазҳаби уламолари “Нажас бўлиб қолмайдиган сувнинг энг оз миқдори - эни ўн аршин, бўйи ўн аршин бўлиши керак”, деганлар. Аршин деганда, ўртача одамнинг панжаси учидан тирсагигача бўлган узинлик тушинилади. Бу 61,2 см деб олинган. Демак, эни ва бўйи 6 метру 12 смдан бўлган ҳовузнинг сувига нажас нарса тушса, нопок бўлмайдиган энг оз сув ҳисобланади. Агар ранги, ҳиди ва таъми ўзгармаган бўлса.\n1.\tСаҳобаларнинг илмга чанқоқ эканликлари\n2.\tСувга тушган нарса икки қуллага етса, нажас бўлмаслиги\n3.\tБилмаган нарсани биладиган кишидан сўрашнинг жоизлиги


Обид қорига суиқасд масаласида икки киши қўлга олинди « Ўзбекистон Халқ Ҳаракати\nОбид қорига суиқасд масаласида икки киши қўлга олинди\n16 May 2012 - 10:57\n30 ёшлар чамасидаги икки нафар эркак стромсундлик имом Обидхон қори Назаровга нисбатан амалга оширилган суиқасдга ёрдам берганликда гумонланиб қўлга олинди.\nЖанубий Швецияда ушланган шахслар Ўзбекистондан келишган. Айтиш жоизки, ўзбек имомига суиқасд бўйича олиб борилаётган текширув ишлари жараёнида бу воқеа янги бурилиш ясади.\n“Бу шахсларни суиқасдга ёрдам берганлиги бўйича ҳакикатга якин сабаблар ва гумонлар мавжуд. Шунинг учун уларни қўлга олишга қарор қилдик. Агар туман суди ҳам шу хулосага келса, биз суриштирув жараёнининг бир қисмига келган бўлиб чиқамиз”, – дейди тергов жараёни рахбари Кристер Петтерссон (Krister Petersson).\nАсосий жиноятчи эса хали хам озодликда юрибти.\n-“Суиқасдни амалга оширган киши балки мамлакатни тарк этгандир. Биз буни ҳам хисобга олганмиз”, – дея давом этади Кристер Петтерссон.\nБугун (16 май), яъни чоршанба куни Кристер Петтерссон бу икки кишини ҳибсда сақлаш талабномасини киритди. Қўлга олинган бу икки гумондорни ҳибсга олиниши ҳужжатлари жума кунида расмийлаштирилиши кўзда тутилган.\nБошидан отилган Обидхон қори Назаровнинг аҳволи ҳали-ҳамон оғирлигича қолмоқда. У Остерсунд (Östersund) касалхонасида комада ётибти.\nМальмо (Malmö) полициясининг хабарчиси Андерс Линделлга кўра ўзбек имомига нисбатан суиқасд уюштирилишига ёрдам кўрсатганликда гумон қилинаётган икки ўзбек кун давомида Остерсундга (Östersund) юборилади. Улар сешанба куни Шведциянинг Сконе (Skåne) ҳудудида қўлга олинганлар.\n“Остерсунд полицияси уларни олиб кетиш учун бу ерга тонг вақтида келди. Гумондорларни сақлаш учун улар бизнинг муассасамизни вақтинчалик ижарага олишганди. Энди қўлга олинганларни олиб кетишаяпти”, – дейди Андерс Линделл.\nУлар аллақачон Остерсундга етиб боришган бўлишлари мумкин ва уларнинг ҳар бирига алоҳида ўз адвокатларига эга бўлишади. Ушланганларнинг иккови ҳам Ўзбекистондан бўлиб, улардан бири инглиз ва швед тилида жуда яхши сўзлашади, иккинчиси эса ўзбек ва рус тилларида гаплашади.\nШвеция Амнести (Amnesty) ташкилотининг матбуот котиби Элизабет Лофгрен (Elisabeth Löfgren) га кўра, муҳожиратдаги кўплаб ўзбекларга таҳдид бор. Улар мусулмонларнинг қайси гуруҳида мансуб бўлмасин, уларга асоссиз тарзда “терорчи” деган тамға босилган.\nБундан олдинги ҳолатларда бу суиқасднинг ортида ўзбек миллий хавфсизлик хизмати турганлиги ҳақида ассоссиз иддаолар бор эди. Агар бунда ўзбек ҳукуматнинг қўли бўлса, уни аниқлаш ниҳоятда зарурдир ва келгусида бу икки гумондор шахс билан кифояланиб ҳам қолмаслик керак, чунки бу ёмон оқибатларга олиб келиши мумкин. Улар бу жиноятни ўзлари мустақил равишда содир этишганми, ёки топшириқ олишганми?\n“Буни тергов натижалари кўрсатади”, – дейди у матбуотга.


Forum.samdchti.uz • Просмотр темы - Вильям Шекспир ҳам “черик чекмай” дунёни забт этган.\nТекущее время: 23 сен 2019, 18:15\nВильям Шекспир ҳам “черик чекмай” дунёни забт этган.\nxakimov_k » 28 апр 2016, 10:27\nВильям Шекспир ҳам “черик чекмай” дунёни забт этган адабиёт қироли эди.\nАввал эълон қилганимиздек Инглиз тили факультетида Вильям Шекспир таваллудининг 452 йиллиги муносабати билан ажойиб ижодий кеча ўтқазилди. Тадбирда ўқув ишлар бўйича проректор Ф.Ш. Рўзиқулов, илмий ишлар бўйича проректор Ш.С. Ашуров, инглиз тили факултети декани А.Р. Исмаилов, декан ўринбосари Қ.А. Ҳакимов ҳамда факультет профессор-ўқитувчиларидан Н.О. Садиева, С.Э. Шодиев, Л.Т. Абдуллаева, Н.Расулов, А.Т. Амановлар М. Йўлдошева кафедра мудирлари М.Ш. Исматовалар иштирок этишди. Барча иштирокчилар ва тадбир мехмонлари ажойиб ташкил этилган тадбир бош ташкилотчиларидан бири бўлмиш, инглиз тили фонетикаси кафедраси катта ўқитувчиси Н.З. Бахриевага инглиз тилида олиб борилган табиявий аҳамияти ўта юқори бўлганлигини таъкидлаб ўтишди. Тадбир сўнггида раҳбарият барча иштирокчиларни муносиб совғалар билан тақдирлади.\nТадбир инглиз тилида олиб борилганлиги ва уни ҳар бир иштирокчида ўзига хос таасуротлар қолдирганлигини АҚШ давлатидан ташриф буюрган инглиз тили лексикологияси ва стилистикаси кафедраси ўқитувчиси ANDREW MOBBS ҳам таъкидлаб ўтди. Тадбирнинг яна бир эътиборли жиҳати шундаки, Таржима назарияси ва амалиёти факультети маънавий ва маърифий ишлар бўйича декан ўрибосари Ю.Р. Аззамов ва факултетимиз профессор-ўқитувчиларидан ташкил топган ҳамкорликдаги ушбу тадбир олий ўқув юртимиз миқёсида бўлиб ўтди.\nЯна бир довон ошдик, янги марра бизники, ватан бизники.\nIMG_2545.JPG (161.75 KiB) Просмотров: 3244\nЭслаганда кўриш учун эмас, кўрганда эслаш учун\nIMG_2526.JPG (153.7 KiB) Просмотров: 3244\nIMG_2514.JPG (143.53 KiB) Просмотров: 3244\nШекспир асарлари талабалар ижросида\nIMG_2508.JPG (48.68 KiB) Просмотров: 3244\nБитурувчи босқич талабаларимиздан Ромиз Ахроров дил тортар инглиз тилидаги қўшиқлари билан аъло кайфият улашди.\nIMG_2504.JPG (45.72 KiB) Просмотров: 3244\nБошловчи талабамиз Шайдуллаева Ситора сопртда ҳам, фан олимипиадасида ҳам, қолаверса, саҳнада ҳам ажойиб таасуротларни улашмоқда.\nIMG_2497.JPG (119.06 KiB) Просмотров: 3244\nТомашабинлар билан ўтказилган савол-жавобларда нафақат талабалар, балким профессор-ўқмитувчилар ҳам фаол иштирок этишди.\nIMG_2496.JPG (125.89 KiB) Просмотров: 3244\nИнглиз тилшунослигида минглаб сўзларин яратган адиб ижоди барча талабаларга қизиқ\nIMG_2493.JPG (138.03 KiB) Просмотров: 3244\nТалабалар маҳорати барчани ўзига ром этди.\nIMG_2492.JPG (101.15 KiB) Просмотров: 3244\nЎзига хос ўрта аср рақслари барчамизни Шекспир даврига етаклади\nIMG_2485.JPG (143.33 KiB) Просмотров: 3244


Тирноқларга қараб коронавирусни аниқлаш йўллари маълум...\n05.05.2021 21:37 0 3266\nCOVID-19га чалингани ёки шунчаки мавсумий ЎРВИ билан касалланганига шубҳа қиладиган одамларга маслаҳат берилди. Aгар тирноқларда чизиқлар ёки эгатчалар пайдо бўлса, бу коронавирусга ишора қилиш мумкин. Бу ҳақда британиялик олим Тим Спектор ўзининг Twitter саҳифасида маълум қилган.\nМутахассис ўз хулосасини фотосурат билан тасдиқлади. Бунда аёлнинг қўлидаги тирноқларда ўзига хос белгилар тасвирланган. Чизиқлар касаллик пайтида ҳосил бўлади, кейин эса из қолдиради.\n«Тирноқлар инфекциядан сўнг тикланади, ўсиб тиклангач аниқ чизиқлар қолдиради. Тери тошмаларисиз ўтиши ва безарар кўриниши мумкин», — деб ёзади Спектор.\nИлмий ҳамжамиятдаги ушбу ҳодиса «Бо чизиқлари» деб номланади. Шунингдек, у қизамиқ, эпидемик паротит ёки скарлатина каби юқумли касалликларга хосдир.\nТирноқ коронавирус касаллик аломати


Мавлид ойини қандай ўтказамиз? - Hidoyat.uz\nАсосий саҳифа Мақолалар Мавлид ойини қандай ўтказамиз?\nЧоп этилди Oktabr 18, 2020 Мавлид ойини қандай ўтказамиз?da fikr bildirishni o'chirish\nМарҳамати кенг ва раҳмати чексиз Аллоҳ исми билан. Аллоҳ таолога сўнгсиз ҳамду сано, жаноб Расулуллоҳга чексиз салоту салом бўлсин.\nЯкшанба кунидан бошлаб муборак Мавлид ойи – робиъул-аввалнинг 1-куни киради. Бу милодий 2020 йил 18 октябрга тўғри келади.\nБу ойни қандай ўтказсак, Аллоҳ таолонинг ризоси ва муҳаббатига мувофиқ бўлади? Нима билан кунларимиз, тунларимиз ва бутун умримиз савобларга, нурга, файзга тўлади? Ана шу хусусда самимий тавсияларимизни баён этамиз.\nБилмоқ лозимки, турли мамлакатларда Мавлид ойи хилма-хил тарзда нишонланади. Айрим ўлкаларда масжидларда ҳазрати Имом Бухорийнинг китоблари, хусусан, ҳазрати Имом Термизийнинг “Шамоили Муҳаммадийя” китоби шарҳлари ила хатм қилиб чиқилади. Мавлиднинг энг яхшиси ва энг баракотлиси ана шудир. Айрим диёрларда, жумладан, бизнинг юртимизда ҳам масжидларда ва хонадонларда Мавлиди шариф ўқитиш бир одоб тусини олган.\nАҳли суннат вал-жамоат олимлари масжидда Мавлиди шариф ўқитиш жоизлигига Имом Термизийнинг “Аш-Шамоил ал-Муҳаммадийя” китобидаги 242-ҳадисни ва ҳазрати Имом Бухорийнинг “Ал-Жомиъ ас-саҳиҳ” китобидаги 453, 3212, 3213, 6252-рақамли ҳадисларни далил қилганлар. Шоир Ҳассон ибни Собит розияллоҳу анҳунинг масжид минбарида жаноб Расулуллоҳни мадҳ этиб шеър ўқиганлари ҳақидаги бундай ҳадислар ҳазрати Имом Муслим ва бошқа улуғ муҳддисларнинг китобларида ҳам келган.\nШу билан бирга Мавлид ўқитишга қарши қаттиқ гаплар ҳам айтилган.\nМавлиди шариф ўқилганда қуйидаги мақсадлар бўлиши лозим:\n1. Ўқилган Мавлиднинг маъносини тушуниш, жаноб Пайғамбаримиз алайҳиссаломнинг муборак хислатлари, олий васфлари, гўзал ахлоқ ва одобларини ўрганиб, ўрнак олиш.\n2. Жаноб Пайғамбаримиз алайҳиссаломнинг ҳаётларини ўрганиш ва у зотни ҳақларига лойиқ тарзда тўғри ва яхши таниб олиш. Зотан, бу вожибдир.\n3. Кўп саловот айтиш.\n4. Бу мавлид воситасида динда, суннат амалларда, тақво ва яхшиликда собитқадам ва бардавом бўлиш.\nМана шу манфаатлар ҳосил бўлмаса, Мавлид ўқитишдан ҳеч қандай фойда бўлмайди. Қуруқ зиёфатбозлик, тамаъгирлик, олим кишиларнинг вақтини ўлдириш ва бошқа бидъатлар юзага келади, холос.\nСевикли дўстларимизга қуйидаги тавсияларни баён қиламиз.\n1. Бу ойда жаноб Пайғамбримиз алайҳиссаломга кўп-кўп саловот айтайлик, токи бир умр кўп саловот айтиш доимий одатимизга айлансин. Масалан, ҳар куни юз марта саловот айтишни доимий вазифа қилиб олайлик.\n2. Ҳазрати Имом Термизийнинг “Шамоили Муҳаммадийя” китобини бошдан-охир ҳурмат-эътибор билан такрор-такрор ўқийлик. Бу муборак асар таржимаси Тошкентда бир неча марта нашр бўлган. Шу кунларда янги нашри босмадан чиқади.\n3. Ҳазрати Шайх Барзанжийнинг Мавлид китоби, ҳазрати Муҳамад Бусирийнинг “Қасидаи бурда”, ҳазрати Йўлдошхўжа Хилватийнинг “Мавлудун-Набий” китобларини маъноларини тушунган ҳолда ўқийлик ва ўқитайлик. Уларнинг шарҳларидан хабардор бўлайлик.\n4. Севикли Пайғамбаримиз алайҳиссаломнинг муборак сийратлари ва ҳаётларига оид китобларни, хусусан, Алихонтўра Соғунийнинг “Тарихи Муҳаммадий” китоби, ҳазрати Шайх Муҳаммад Содиқ Муҳаммад Юсуфнинг “Оламларга раҳмат пайғамбар” китобини ҳамда Ислом тарихига оид китобларни такрор ва такрор ўқийлик.\n5. Севикли Пайғамбаримиз соллаллоҳу алайҳи ва салламнинг муборак суннатларини ўрганиб, ҳар бир суннатларига ихлос ва муҳаббат билан амал қилишни мусулмонлик бурчимиз деб билайлик.\nАллоҳнинг муҳаббатига, раҳматига, жаннатига ва жамолига фақатгина Ул Ҳазрат соллаллоҳу алайҳи ва салламга эргашганлар, у зотнинг изларидан юрганлар эришади. Бошқа йўл йўқ.\nШайх Мирзо Аҳмад\nТИЛ МИЛЛАТ ҒУРУРИ


Осиё кубоги ўйинлари “Маҳалла” ва “UzHD” телеканалларида ҳам намойиш этилади\n6 январь, 2019, 20:58\nБарча учрашувлар жонли эфирда намойиш этилади.\nХабарингиз бор айни кунларда Бирлашган Араб Амирликларида Осиё кубоги мусобақаси бўлиб ўтмоқда. “Спорт” телеканали эса ушбу мусобақани тўлиқ ҳажмда ва барча учрашувларни жонли эфирда мухлислар эътиборига ҳавола этишни режалаштирган.\nТелеканал директори Зоҳид Каримовнинг сўзларига кўра гуруҳ босқичининг 3-тур учрашувлари бир вақтда бошланиши ҳисобга олиб “Спорт” телеканали “Маҳалла” ва “UzHD” телеканаллари билан ҳамкорликда айрим учрашувларни ҳавола этишни режалаштирган.\nДемак, ўзбекистонлик мухлислар турнирнинг барча учрашувини жонли эфирда томоша қилишлари мумкин.


Муборак кун арафасида кўнгил сўралди\n(+998 75) 223-01-76\nҚашқадарё вилоят ва туман (шаҳар) адлия бўлимлари томонидан жорий йилнинг 10 август куни маҳаллаларда ўтказилган сайёр қабуллар давомида ижтимоий ҳимояга муҳтож аҳолига ҳуқуқий ёрдам ва маслаҳат бериш, уларга аҳолини ҳар томонлама қўллаб-қувватлаш, бандлигини таъминлаш юзасидан норматив-ҳуқуқий ҳужжатларни мазмуни ва аҳамиятини тушунтиришга алоҳида эътибор қаратилди.\nХусусан, вилоят адлия бошқармаси ва Яккабоғ туман адлия бўлими томонидан “Совуқ булоқ” МФЙда уйма-уй юрилган ҳолда фуқароларнинг муаммолари ўрганилди. Турли хил мазмундаги берилган саволларига жавоблар берилди. Ногиронлик нафақасига чиқиш, ногиронлиги бўлган фуқаролар учун ортопедик маҳсулотлар билан таъминлаш, нафақа тайинлаш юзасидан мурожаатлар туман адлия бўлими томонидан иш юритувига олинди.\nВилоят адлия бошқармаси ва туман адлия бўлими томонидан фуқароларнинг муаммолари ўрганилиши билан бир қаторда кам таъминланган, кўп болали, ҳимояга муҳтож оилалар ҳолидан хабар олинди. Уларга камтарона кўмак кўрсатилди.\nМуборак туман адлия бўлими томонидан ўтказилган сайёр қабул давомида фуқаро Муҳиддинова Дилбар турмуш ўртоғи Алиев Исмоил оғир хасталиги сабабли ётиб колганлиги, тиббий кўрик ва дори-дармон воситаларига муҳтожлиги сабабли амалий ёрдам сўраб мурожаат қилди.\nМазкур мурожаат юзасидан адлия бўлими ташаббуси билан фуқаро И.Алиев тиббиёт ходимлари томонидан тиббий кўрикдан ўтказилиб, керакли дори-дармон воситалари билан таъминланди.\nМуборак Қурбон Ҳайити байрами муносабати билан туман нотариал идораси ходимлари билан биргаликда фуқаро И.Алиев хонадонига зарур озиқ-овқат маҳсулотлари тақдим этилиб, кўнгил сўралди.\nХалқимизга, миллатимизга хос анъана ўзгалар ҳолидан хабар олиш, кўнгил сўраш, дардларга озгина бўлсада малҳам бўлиш, эртанги кун учун умид ўйғотиш ҳар бир мусулмоннинг бажариши лозим бўлган амалларидан биридир.\n(+998 75) 223-01-76 Факс


Йилнинг биринчи ҳосили! - AmuNews.uz - энг сўнгги янгиликлар\nХолимбег овули азал-азалдан моҳир пахтакорлар, миришкор ғаллакорлар ва фидойи пиллакорлар юрти, дея таърифланади. Овул ҳудудида фаолият юритаётган фермер хўжаликлари далаларида меҳнат қилётган деҳқонлар ушбу ҳақиқатни бу йил ҳам исботлашга астойдил бел боғлашган. Бугун овул далаларини айланган киши бу фикримизга қўшилмай иложи қолмайди.\nАйниқса, пиллакорларнинг шашти ҳар йилгидан-да баланд. Дарвоқе, йилнинг илк ҳосили – пиллани ҳам айнан шу овулда, Қорақалпоғистонда хизмат кўрсатган пиллакор Ойжон Йўлдошеванинг уйида кўрдик.\n1974 йилдан бери ипак қурти боқиб келаётган Ойжон момо бу йил ҳам «Март овул» фермер хўжалиги билан шартнома тузди. Тажрибали пиллакор бошчилигида меҳнат қилаётган оила аъзолари яна 4-5 кунга, 20-21 май кунлари пилла териш ишларини бошлаб юборишади.


276 млн сўм кредит ҳисобидан Чимбойда 3 та боғча фойдаланишга топширилади | O'zLiDeP\n276 млн сўм кредит ҳисобидан Чимбойда 3 та боғча фойдаланишга топширилади\nХалқ депутатлари Чимбой туман Кенгашидаги O‘zLiDeP депутатлик гуруҳининг навбатдаги йиғилиши бўлиб ўтди. Йиғилишда Президентимизнинг 2016 йил 29 декабрдаги “2017-2021 йилларда мактабгача таълим тизимини янада такомиллаштириш чора-тадбирлари тўғрисида”ги қарори ижроси юзасидан туман мактабгача таълим бўлими раҳбари Гулпаршин Айтмуратованинг ахбороти тингланди.\nГулпаршин Айтмуратованинг айтишича, бугунги кунда Чимбой туманида жами 25 та мактабгача таълим муассасаси бўлиб, шундан 1 таси ихтисослаштирилган мактабгача таълим муассасаси ҳисобланади. Уларда жами 282 педагог-тарбиячилар фаолият юритаётган бўлса, шундан 61таси олий маълумотли, 221таси эса ўрта-махсус билим даражасига эга мутахасислардир.\n–“Фаол тадбиркорлик, инновацион ғоялар ва технологияларни қўллаб-қувватлаш йили” Давлат дастури асосида жорий йил февралидан, тумандаги 1, 4, 27, 33 -сонли мактабгача таълим муассасаларида қайта реконструкция ишлари бошлаб юборилди, – дейди Г.Айтмуратова. – Шунингдек, яқин кунларда 276 млн 200 минг сўм кредит ҳисобидан 50 ўринга мўлжалланган “Тазғара”, “Гужимли”, “Қоракўл” ОФЙ ҳудудида 3 та ўй боғчаси фойдаланишга топширилади. Эътиборлиси, МТМга сифатли ва арзон азиқ-овқат маҳсулотларини етказиб бериш мақсадида ҳар бир муассасага кўп тармоқли фермер хўжаликлари бириктирилди.\nЙиғилиш кун тартибидаги масалалар юзасидан Халқ депутатлари Чимбой туман Кенгашидаги O‘zLiDeP депутатлик гуруҳининг тегишли қарори қабул қилинди.


Оврўпо ва Осиё банклари МО бўйича янги стратегияни ишлаб чиқишди - BBC News O'zbek\nОврўпо ва Осиё банклари МО бўйича янги стратегияни ишлаб чиқишди\nImage caption ОТТБ ва ОТБ Марказий Осиё мамлакатларида хусусий секторга кўпроқ эътибор қаратиш ниятида\nОврўпо Тикланиш ва Тараққиёт Банки ва Осиё Тараққиёт Банки ўртасидаи келишув Марказий Осиёдаги давлат ва хусусий секторлари ҳамкорлигини амалий жиҳатдан кучайтиришга қаратилган.\nУшбу келишув моҳияти нимада? Хусусий сектор жуда заиф бўлган ва кучли назорат қилинадиган Марказий Осиё мамлакатларида бундай ҳамкорлик иш берадими?\nБи-би-си айни саволлар билан Оврўпо Тикланиш ва Тараққиёт Банкининг матбуот котиби Антони Уиллиамсга боғланди.\nУиллиамс: Аксарият Марказий Осиё давлатлари, жумладан, давлат иқтисодда етакчилик қилаётган мамлакатлар ҳам, хусусий секторни кенгайтириш режаларини эълон қилишган. Оврўпо Тикланиш ва Тараққиёт Банки эса барча давлатлар, айниқса, Марказий Осиёда хусусий секторни қўллаб-қувватлайди. Бунинг йўлларидан бири, масалан, хусусий ширкатларнинг инфратузилмалар соҳасида иштирок этишини рағбатлантиришдир. Яъни инфратузилмаларни молиялаш, қурилиш ва юритишда. Бу ерда рисклар фақатгина хусусий ширкатлар зиммасига тушмайди, балки давлат ва хусусий сектор ўртасида бўлинган бўлади. Шунингдек, тендерлардаги рақобат ҳам бу соҳада муҳим рол ўйнайди.\nБи-би-си: Сиз хусусий сектор иштирокида молияланган биронта лойиҳани мисол қилиб келтира оласизми?\nУиллиамс: Масалан, Оврўпо Тикланиш ва Тараққиёт Банки Қозоғистон ҳукумати билан хусусий сектор фаолиятининг ҳуқуқий асосларини яратиш соҳасида яқин ҳамкорлик қилмоқда. Сармоялар ва янги технологияларга бўлган эҳтиёжни ҳисобга олсак, инфратузилмаларнинг ривожланишидан хусусий сектор жуда катта фойда кўради. Банкнинг Қозоғистонда тажрибадан ўтказилаётган лойиҳаларидан бири\nОлма-Ота халқа йўлини молиялаш лойиҳасидир. Яна бир мисол, "Олма-Ота енгил темирйўл транзит тизими" деб номланган лойиҳа. У шаҳардаги транспорт қатновини енгиллаштириш ва ҳавонинг ифлосланишини камайтиришга ёрдам беради. 2015 йилга келиб битказиладиган Тоза транспорт тизими Оврўпо Тикланиш ва Тараққиёт Банки билан Осиё Тараққиёт Банкининг Марказий Осиёдаги ҳамкорлигининг рамзига айланиши мумкин.\nБи-би-си:Термиз-Мозори Шариф темир йўли ҳам ана шундай ҳамкорлик натижаси эканини биламиз. Бошқа яна қандай лойиҳалар бор?\nУиллиамс: Оврўпо Тикланиш ва Тараққиёт Банки ҳозирда Тожикистонга Душанбени Ўзбекистон чегараси билан боғловчи автомобил йўлини таъмирлаш учун молия ажратишни режаламоқда. Ушбу йўл Тожикистонни жанубда Эрон ва Покистоннинг денгиз бандаргоҳлари билан, шимолда Ўзбекистон орқали Россия билан боғлайди. Шунингдек, Каспий орқали Туркия ва Ғарбий Оврўпога чиқиш йўллари билан боғлайди. Бу йўлни таъмирлаш транс-Осиё тармоғи учун ҳам муҳим.


Фарғона вилоят прокуратурасига келган аёллар «йўқотилиши» айтилган аудио юзасидан вилоят прокуратураси муносабат билдирди\n21:59 / 30.03.2021\nИжтимоий тармоқларда Фарғона вилоят прокуратураси ходимининг суҳбати сифатида ёзиб олинган аудиоёзув тарқалган. Прокуратура эса буни расмий баёнатида инкор этди.\nИжтимоий тармоқларда Фарғона вилоят прокуратураси ходими сифатида эътироф этилган икки нафар фуқаронинг телефонда сўзлашган аудиоси тарқалди.\nТелефон чақирувига Комиловман дея жавоб берган йигитга суҳбатдоши Муҳиддин ака дея мурожаат қилади. У ўз сўзида давом этиб, прокуратура эшиги олдида уч нафар аёл турганини билдириб, уларнинг қабул қилингани билан қизиқади. Комилов эса телефонда берилган саволга «Гаплашилди. Йўқот», — дея жавоб беради.\nМазкур ҳолатга Фарғона вилоят прокуратураси ахборот хизмати расмий муносабат билдирди. Таъкидланишича, ушбу аудиоёзувда вилоят прокуратураси биносига бириктирилган қўриқлаш хизмати ходимларининг ўзаро суҳбати қайд қилинган. Ушбу жараёнда прокуратура ходимлари иштирок этмаган.\nҲозирда Миллий гвардия Фарғона вилояти Қўриқлаш бошқармаси томонидан хизмат текшируви ўтказилаётгани билдирилган.\nШунингдек, расмий муносабатда Фарғона вилоят прокуратурасида фуқароларнинг қабули Ўзбекистон Республикасининг «Жисмоний ва юридик шахсларнинг мурожаатлари тўғрисида» Қонуни талаблари асосида йўлга қўйилгани маълум қилинган.


Ўзи келди, ўзи йиқилди, ўзи айбдор... - Anhor\nAnhor Все посты Ўзи келди, ўзи йиқилди, ўзи айбдор…\nЎзи келди, ўзи йиқилди, ўзи айбдор…\n13 Sentabr 2020\nҚодир 27 ёшда. Унинг темирйўлчи бўлиш орзуси рўёбга чиққанида, ҳаёти ўзгариб кетди. Унинг орзуси фожиага айланди: 20 ёшида оёғидан ажралди. Кўплаб жарроҳлик амалиётлари, молиявий муаммолар – унинг бугунги ҳаёти ана шундан иборат.\nТошкент касб-ҳунар темир йўл транспорти коллежини тугатганидан кейин Қодир “Ўзбекистон темир йўллари” АЖга ишга киради. Унинг вазифаси вагонларни улаш ва ажратишдан иборат эди. Ўша машъум куни у ишда бўлмаслиги керак эди, аммо ишсиз ўтиргиси келмади ва ишга чиқди. Қодир рельсларга йиқилиб тушишдан бир неча дақиқа олдин одатдагидай ҳаракатланаётган поезд зинапоясида тутқични ушлаб туриб, вагонни ажратишга уринганини эслайди.\n«Кутилмаганда тутқич синиб кетди, мен мувозанатни йўқотдим, аммо бор кучим билан вагонни ушлашда давом этдим. Таркиб танамни ер бўйлаб 10-15 метрга судраб кетди. Мен бошим билан нимагадир урилдим ва танам тўлиқ ерга қулади. Ўнг оёғим поезд остига тушиб қолди, унинг устидан бир нечта вагон ўтиб кетди. Кейин нима бўлганини элас-элас эслайман. Ўзимга келганимда оёғим йўқ эди. Кўз олдим қоронғилашиб кетди – кечагина катта орзулар ва мақсадларга эга соғлом ва бақувват одам эдим, аммо саноқли сониялар ичида ҳаётим чилпарчин бўлди», – дейди Қодир.\nИшлаб чиқариш жароҳати учун компенсация масаласи кўтарилганида, “Ўзбекистон темир йўллари” АЖ вакиллари, Қодир ўша куни ишга чиқмаслиги кераклигини ва бунинг устига поезд ҳаракатланаётган пайтда хавфсизлик техникаси қоидаларига кўра вагонларни ажратиш қатъиян ман этилганини айтиб, бутун жавобгарликни Қодирнинг ўзига юклашга уринди.\n«Бу ҳақиқатдан ҳам шундай, мен ўзимдан жавобгарликни соқит қилмайман, юз берган ҳодисада бирор кимсани айблашни истамайман. Аммо таркиб ҳаракатланаётган пайтда ишлаш – бу компанияда одатий иш. Кўп ҳолларда таркибни станцияда кўздан кечиришга вақт бўлмайди, шу боис ишни “йўл-йўлакай” якунлашга тўғри келади. Бу ҳеч кимга сир эмас, шу боис компания ходимлари ўзларини бу ҳақда билмаганликка олганларида ҳайрон қолдим. Бунинг устига, ўша куни раҳбариятим вагонни зудлик билан ажратишни буюрди, тортишиб ўтиришга вақт йўқ эди. Шунга қарамасдан, “Ўзбекистон темир йўллари” АЖ вакиллари юз берган воқеа учун жавобгарлик тўлиқ ўзимда экани ёзилган ҳужжатларни имзолашга мени кўндирди. Улар менга воқеани бахтсиз ҳодиса деб тан олишларига ва менга барча зарур ёрдамни кўрсатишларига оғзаки равишда ишонтиришди. Бироқ ҳужжатни имзолаганимдан кейин мен ҳақимда ҳамма унутди. Менга ёрдам кўрсатишларини сўраб, турли идораларга мурожаат қилишимга тўғри келди. Ҳатто протезни ҳам узоқ шикоятлар ва ёрдам ҳақидаги илтимослардан кейингина олишга муваффақ бўлдим. Яъни компанияга учун ишлаб, ногирон бўлиб қолган ўз ходимларини аслида ўз ҳолига ташлаб қўйди», – дейди Қодир.\nҚодир протезни ва кичикроқ компенсация пулини қийинчилик билан олишга муваффақ бўлди (тўлов миқдори камайтирилган, чунки бахтсиз ҳодиса юридик жиҳатдан ишчининг эҳтиётсизлиги туфайли содир бўлган).\n«Мен компенсация пулини дарров олганим йўқ, менга уни икки йил давомида бўлиб-бўлиб беришди. Компенсациянинг умумий суммаси 6 млн сўмга яқин пулни ташкил қилди. Мен катта умид билан кутган протезга тўхталадиган бўлсак, ундан фойдалана олмаяпман. Чунки оёғимни нотўғри операция қилишган, шу сабабли бир неча йилдан буён йиринглаб келади. Бу борада тиббий ёрдам сўраб “Ўзбекистон темир йўллари” АЖ Марказий клиник касалхонасига бир неча бор мурожаат қилдим, бу ерда йилда икки марта стационар шаклда даволандим. Аммо улар менга ёрдам бера олишмади. Бир неча муваффақиятсиз операциядан кейин ва “Ўзбекистон темир йўллари” АЖ касалхонасида мени даволашга бўлган уринишлардан сўнг, шифокорлар яра нима сабабдан битмаётганини тушуна олишмаётганини ва менга қандай ёрдам беришлари мумкинлигини билишмаслигини очиқ айтишди», – дейди суҳбатдошимиз.\nЎғлини хусусий клиникаларда даволатиш ва қутқариш учун Қодирнинг онаси қарзга ботган. Бироқ ҳар сафар операциядан кейинги самара қисқа муддатли натижа берарди. Кейинги даволаш ишлари анча маблағни талаб қилишини, оила бюджетида эса улкан “тешик” пайдо бўлганини тушунган ҳолда, Қодир яна ишга чиқишга қарор қилади. Аммо “Ўзбекистон темир йўллари” АЖ унинг учун компанияда ўрин йўқлигини дарров билдиришади. Ишга тикланиш учун Қодирга икки йил керак бўлди.\n«Менинг аҳволим билан бошқа компанияга ишга кириш янада қийинроқ бўлишини тушунардим, шу боис “Ўзбекистон темир йўллари” АЖга қаттиқ ёпишиб олдим. Бироқ компания турли баҳоналар билан мени умуман ишга олишни истамасди. Охир-оқибат, прокуратурага мурожаат қилишимга тўғри келди, фақат шундан кейингина мени товарлар кассири лавозимига ишга олишди», – дейди Қодир.\nБироқ Қодир кўп ишлай олмади. Муваффақиятсиз операциялар сабабли оёқдаги оғриқлар чекинмасди, у навбатдаги операцияни қилдириш учун мунтазам равишда касаллик бўйича таътил ола бошлади.\n«Ҳозир мен мутлақо ишга яроқсизман, оилани молиявий жиҳатдан таъминлай олмайман, даволаниш ишларини тўлай олмайман. Ҳар сафар шифокорлар мени бу охирги операция, шундан кейин оғриқлар ҳақида унутишимни айтиб ишонтиришади. Аммо ҳаммаси бефойда. Яра яхши битмаяпти. Кун сайин уйдан чиқишим қийинлашиб бормоқда. Бунинг устига ногиронлиги бўлган шахсларнинг эҳтиёжларига мутлақо мослаштирилмаган жамоат транспортидан фойдалана олмайман. Шифокорларнинг олдига таксида боришимга тўғри келади, бу эса оиламиз учун катта харажат», – дейди суҳбатдошимиз.\nҚодирнинг сўзларига кўра, у бу борада якка эмас. Ҳар йили “Ўзбекистон темир йўллари” АЖнинг бир нечта ходими жиддий ишлаб чиқариш жароҳатини олади ва бир умрга ногирон бўлиб қолади, ўлим ҳолатлари ҳам учраб туради.\nҚайд этамиз, икки ой олдин Anhor.uz таҳририяти компенсациялар тўлаш тартиби тўғрисидаги саволга жавоб бериш ҳамда охирги икки йил учун ишлаб чиқариш травмалари бўйича статистикани тақдим этишни сўраб “Ўзбекистон темир йўллари” АЖнинг матбуот хизматига мурожаат қилганди. Бироқ матбуот хизмати, қонунчиликка зид равишда, ҳамон таҳририят сўровига жавоб бергани йўқ.\n«Муаммо кўламларига аниқ баҳо бера олмайман, аммо менинг кузатувларимга кўра, ҳар йили ўнлаб ходимлар жиддий ишлаб чиқариш жароҳатларини олади. Масалан, яқинда яна бир ёш йигит оёғидан маҳрум бўлди. Аслида нафақат “Ўзбекистон темир йўллари” АЖда ишлаб чиқаришда жароҳат олиш фоизи юқори, бу муаммо кўплаб ишлаб чиқариш тармоқлари учун долзарб. Энг ачинарлиси, кўп ҳолларда иш берувчилар, юз берган воқеа учун жавобгарликни ишчиларнинг ўзига юклаган ҳолда, ўз мажбуриятларидан қочишга ҳаракат қилади, жабрланганлар эса ўз ҳуқуқларини исботлашга ва қонун бўйича тўланиши керак бўлган тўловларнинг орқасидан қувишига тўғри келади. Компенсация миқдорини ҳам алоҳида қайд этиб ўтиш зарур. Кўп ҳолларда ишчиларга жуда кам пул тегади, у даволанишга ва реабилитацияга умуман етмайди», – дейди Қодир.\nҚодирнинг оиласи қийинчилик билан тирикчилик қиляпти. Ягона даромад манбаи – бу фаррош бўлиб ишлайдиган онасининг маоши ва Қодирнинг пенсияси. Биргаликда уларнинг даромади 1 млн сўмга чқин. Бир неча йил олдин улар квартирасиз қолишди ва кредитга квартира олиш учун яна қарзга ботишга мажбур бўлишди. Авваллари қариндошлари ва яқинлари уларни молиявий жиҳатдан қўллаб-қувватлаган бўлса, пандемия даврида маълум сабабларга кўра улар кўмаксиз қолишди ва оиланинг аҳволи янада ёмонлашди. Квартира учун тўлашга пул йўқ, даволанишга ҳам пул йўқ. Ҳозир Қодирнинг ягона қувончи – қизи. 24 ёшида Қодир уйланиб, бир йилдан сўнг дада бўлди.\n«Агар бу мудҳиш ҳолат давом этмаганида, тақдирга тан берган бўлардим ва янгидан бахтли ҳаёт кечиришга ҳаракат қилардим. Аммо етти йилдан бери шу аҳволимда бир касалхонадан иккинчисига югуряпман. Оғриқлар, яллиғланиш жараёнлари, яранинг йиринглаши мени тарк этмаяпти. Йилда бир неча марта жарроҳлик пичоғи остига ётишимга тўғри келяпти. Эртага мен билан нима бўлишини билмайман, чунки даволанишга бошқа пулимиз қолмади, аҳволим эса ёмонлашиб боряпти. Онамга ва рафиқамга қараш менга оғир, улар мени ҳар томонлама қўллаб-қувватлашга, аҳволимни енгиллаштиришга ҳаракат қилишяпти, аммо бу бефойда», – дейди Қодир.\nҲаммасидан ҳам у ҳозирча соғлом бўлган, лекин сўнгги пайтларда тез-тез оғриётган иккинчи оёғини йўқотишдан қўрқади. Ўзининг ер билан сўнгги “таянчи”ни сақлаб қолиш учун Қодирга нафақат даволаниш ва реабилитация учун маблағ, балки сифатли тиббий ёрдам кўрсата оладиган ва яллиғланиш жараёнини тўхтатишга қодир бўлган малакали шифокорни ҳам топиши зарур.\n«Менда муносиб ва оғриқсиз яшаш учун имконият пайдо бўлишига жуда умид қиламан. Ҳукумат бизга эътибор қаратишига ва республикамиздаги ногиронлиги бўлган фуқароларнинг ҳаёти яқин йилларда оз бўлса-да яхшиланишига жуда умид қиламан», – дея хулоса қилади Қодир.\nМавзу бўйича ўқинг:\nМетро: ногиронлиги бор кишиларга қандай қулайликлар яратилган\nТолиблар раҳбари Тошкентдами?


Эзгулик қасрига ғишт қўйган одам\nҚурвонтой Қўчқор ўғли Тошхўжаев 1938 йил 13 июль куни Чимкент шаҳрида оддий ишчи оиласида дунёга келган. Болалиги уруш даврига тўғри келиб, очлик, қашшоқлик, авж олган йилларда ўтди. Оилада уч қиз, тўрт ўғилни оқ ювиб, оқ тараган Қўчқор ота ва Матлуба ая ўша даврнинг қийинчиликларини енгиб, фарзандларига яхши тарбия бердилар. Қаҳрамонимиз Қурвонтой ота 1957 йилда шаҳардаги Улуғбек номли мактабни кумуш медалга тамомлаб, Тошкент политехника институтининг энергетика факультетида ўқишини давом эттиради.\nМеҳнатсеварлик – инсоннинг бутун ҳаёти ва фаолиятида амалга ошадиган жараён, ҳалол меҳнат – киши ҳаётининг мазмунини ташкил этишини англадим, дейди отахон биз билан суҳбатда.\nИлк меҳнат фаолиятини Термиз шаҳридаги “СредАзЭлектросетьстрой” трестида бошлаб, 1963 йилда отасининг бетоблиги туфайли Чимкентга қайтади. Шу йили отаси вафот этиб, оила ташвишлари катта фарзанд зиммасига тушади.\n1963 йилда “Южказэнерго” корхонасига катта муҳандис сифатида ишга қабулланган у 1975 йилда энерготармоқнинг Чимкент, Жамбил, Қизилўрда вилоятлари бўйича марказий диспетчерлик хизматига бошлиқ этиб тайинланади.\nУнинг Иттифоқ давридаги ва Мустақиллик йилларида соҳада қўлга киритган муваффақиятлари, тарихий онлари “Инсон бўлур илми ила муҳтарам” номли китобида батафсил баён этилган. Вилоят энергетикасига 55 йил тўлиши муносабати билан рус тилида чоп этилган “История развития энергетики Южного Казахстана” китобида ҳам меҳнат фахрийсининг фаолиятига кенг ўрин берилган.\nБугун муборак 80 ёшни қарши олаётган отахон 45 йил давомида энергетика соҳасида меҳнат қилиб, асосан раҳбар лавозимларда ишлади. Унинг хизматлари давлат томонидан муносиб баҳоланди.\nНафақадан кейин энергетика соҳаси олими Қурвонтой Тошхўжаевнинг тажрибаси Жанубий Қозоғистон политехника коллежида асқотди. У коллежда электр асбобларининг микропроцессор ҳимояси, энерготизимлар муҳофазаси ва автоматикасига оид янги курс очди. Ушбу йўналиш раҳбарият томонидан қўллаб-қувватланиб, 14 нафар талаба диплом ишини аъло баҳога ёқлади.\nТабиатан камтарин, ўта маданиятли, билимли, талабчан, изланувчан устоз Қурвонтой Тошхўжаев коллеж талабалари учун услубий қўлланма ҳам ёзган. Бундан ташқари, бугунги давр билан ҳамнафас инсон миллатимиз урф-одатлари, маданияти ва қадриятларини жуда эъзозлайди. Унинг ушбу мавзуларга бағишланган кўплаб мақолалари газетамизда мунтазам чоп этилади.\nҚаҳрамонимнинг ҳаётда муваффақиятларга эришишида унинг турмуш ўртоғи Манзура Адҳам қизининг ҳассаси катта. Улар фарзандлари Шуҳрат, Лола, Комилжонни муносиб тарбиялашди. Афсуски, ая ҳаётдан эрта кўз юмди. Қурвонтой ака иккинчи турмушида Сатира Убайдуллаева билан ҳаётини давом эттириб келмоқда. Севара ва Шаҳноза исмли қизлари бор. Бугунги кунда 11 невара, 4 эваранинг меҳрибон бобоси.\nP.S. “Жанубий Қозоғистон” вилоят газетаси таҳририяти жамоатчи мухбир, ҳалол меҳнатлари билан элу юрт, қариндош-уруғ, улфату дўстлари орасида ҳурмат-эътибор қозонган ажойиб инсон Қурвонтой Тошхўжаевни 80 ёши билан чин дилдан табриклаб, унга узоқ умр, оилавий хотиржамлик, ижодий баркамоллик тилайди.\nМухтабар УСМОНОВА, 2018-07-11, 19:40 166


Мамадали Маҳмудов: 'Омонсиз йиллар' - BBC O'zbek\nImage caption Мамадали Маҳмудов аввалига совет КГБси, кейин эса ўзбек махсус хизматларининг таъқибига учраган\nТаниқли адиб Мамадали Маҳмудов ўзининг навбатдаги блогида "Омонсиз йиллар" деб номланган автобиографик эссесидан боблар билан ўртоқлашади.\nЎша-Туркистонни кўз очирмас тўзон қоплаган замонда (1978) мен Русиянинг қонли босқини, аниқроғи, унинг бир зарраси ҳақида роман ("Ўлмас қоялар")ни ёздим. Яратганнинг қўлловими, у "Шарқ юлдузи" журналида (1981) босилди. Менинг фаҳмимча, бу иш журналнинг бош редактори, профессор Ҳафиз Абдусаматовнинг розилиги билан бўлган. Сўнг у дарҳол таътилга чиқиб кетган...\nЯна Тангри билгувчи. Аммо кўп ўтмай, журнал (роман босилган сонлар) КГБ томонидан йиғиштириб олинди. "Ўлмас қоялар"ни чоп этишга сабабчи бўлган ёзарлар ишдан четлатилди. Ўшанда мен Ўзбекистон Ёзувчилари уюшмасида маслаҳатчи эдим. Ҳайдалдим. Бу ҳам етмагандай, ўт ичида қолдим.\nЗамон нозик ва қалтис эди. Қўрқдим...келажакда ғанимнинг юзидаги қора ниқобини ечиш, олчоқ башарасини элга кўрсатиш ниятида эдим.\nКГБ босими, Сўроғи, Таъқиби, Ваҳми, Ўлдиришга урунуви... Нима учун? Ўрта Осиёда коммунистик тузум ўрнатилгач, Москва Туркистон тарихини бузиб кўрсата бошлади: Темур қонхўр... Бобур қонхўр... Ойдинлар қораланди: "Босмачилар", "Халқ душманлари". Оқибат улар: Қирилди, Қамалди, Осилди, Отилди, Сургун этилди... Бунга тарих гувоҳ.\n1921 йилда "Мустамлака инқилоби"да босилган қуйидаги ёздиқнинг мағзини чақинг: "Мустамлакачиларга ерли халқдан чиққан ҳақиқий раҳбар, ўзлари билан бир сафда турадиган тенг ҳуқуқли ўртоқ керак эмас. Ўрисларга тилмочлар ва ижрочи полислар зарур". Русия ислом динига ҳам тоқат қилмаган. Туркистон элининг буюк курашчиси, ботири Турор Рисқуловнинг 1923 йилда "Янги Туркистон"да чоп этилган мақоласидан бир лавҳа: "Приставларнинг ҳокимлик суришлари шу даражага етдики, улар ҳатто масжидларга қўнғироқ осиш ҳаракатида бўлдилар. Ўзларининг тўраликларини ва ҳукмдорликларини кўрсатмоқ учун, номоз вақтида масжидларга итлар билан кириб келардилар".\nКечмишимизни бузиб кўрсатишга чор Русияси ҳалво экан. Коммунистик тузум бутунлай туҳматга ўтди. Масалан, Русиянинг Ўрта Осиёни чексиз қон тўкиш эвазига босиб олганлигидан шармандаларча тонди: "Туркистон Русияга қўшиб олинган". Бу ёлғондан нафақат Ўрта Осиё ойдинлари, балки дунё, жумладан, Оврўпа билан Америка ҳам ёқа ушлашди. Мен Кремл сўзига қарши чиқдим. Ҳақни ёздим: "Русия Ўрта Осиёни босиб олган".\nКГБнинг менга босими борган сари кучайиб борди. Уларнинг аксари мен билан нисбатан нормал муомалада бўлсалар ҳам, ичларида илонлар ўйнарди. Мен буни кўзларининг туб-тубларида деярли сезилмас даражада чўкиб ётган кинни кўриб билганимдан айтаяпман. Кўпинча бир хил савол билан бошимни қотиришарди. Охирида "Тушунтириш хати" ёздириб олишарди. КГБ биносидами? Йўқ. "Махсус ходим"лар мени гоҳ "Россия", гоҳ "Ленинград", гоҳ "Ўзбекистон", гоҳ "Тошкент", гоҳ "Чилонзор" қўниқ (отел)ларидаги "махсус хоналар"га чақирардилар.\nТабиийки, кечган савол-жавобларни бу мақолага сиғдиришим қийин. Йўқса, у қайтариқлардан иборат бир китоб бўлади. Шу боис КГБнинг ўрис ходими- Анатолий билан бўлиб ўтган қўнишувга эътиборингизни қаратаман: - Рус халқига муносабатингиз қандай? - Яхши. - Ишонгим келади. - Мен илож-имконим борича ҳақ деб яшайман. - Сира ёлғон сўзламайсизми? - Иложим борича. - Мен аниқликни ёқтираман. - Замон-замонда... - Яъни? - Бу сўздан фойдаланмайдиган одамнинг ўзи йўқ. Бундан: Сизам айромассиз, Тузумлар ҳам, Сиёсатлар ҳам, Тарихлар ҳам, Адабиётлар ҳам, Ҳукмдорлар ҳам, Даҳолар ҳам, Ҳатто: Элчилар ҳам... - Мунча ишонч билан сўзлайсиз?\n- Бу менинг тажрибам, кузатувим, ўқиш, уқишим, ақл-идроким маҳсули. - Шу худбинона фикрингиз сабабли янглишгансиз. - Масалан? - "Ўлмас қоялар"да ҳақни бузиб кўрсатгансиз. - Русия тарихи... - Чор русияси тарихини кўзда тутаяпсизми? - "махсус ходим" гапимни бўлди. - Ҳа. - Сохта нарса. - Черняев, Скобелев, Кауфман каби генераллар... - Николай II дажжолларининг уйдирмаларига ишонасизми? - Анатолий тағин гапимни кесди. - Ҳар қалай... - Олди-қочдидан бошқа нарсамас. Совет тарихи - тўғри тарих. Нимага ундан андоза олмагансиз? - Мен у тарихни тўғри деб ўйлаганман.\n- Ўзингизни гўлликка солманг. Ҳаммани алдасангиз ҳам, мени алдолмайсиз. Сизнинг тилингиз бошқа, дилингиз бошқа. - Ишонмасангиз нима ҳам дейман. - Бунинг учун каллангиз кетиши мумкин, - "Махсус ходим" менга Азроилдек совуқ қаради. - Беҳбудийлар ҳаёти сизга сабоқ бўлмайдими? Ёшсиз... Шу сизга керакми?"... - Шайхулислом Носир Мулло Исҳоқ, Қозикалон Қаландархўжа Жунайдулло, Қозикалон Юсуфхўжа Абдулла Хўжа сингари эл-юрт катталари халқ номидан: "Биз ўз хоҳиш-истагимиз билан Русияга қўшиламиз" деб Петербургга - Николай II ҳузурига борганлар. Император уларни ҳурмат билан кутиб олган, сийлаган, илтимосларини қондирган. Бу тарихий ҳақиқатдан нега юз ўгирасиз? Анатолий атайлаб менга Ватан хоинларини рўкач қилди. Нега? Мени тузоққа илинтириш ниятида. Сабаб - Ҳали ҳам у мен тўғримда узил-кесил бир қарорга келолмагандек эди. Яъни унинг миясида: "Қасддан ёзмагандир?" деган бир ўй ёғи тугаётган шамдек милтираб тургандай эди. Мен махсус ходимнинг омонат фикрини қатъийлаштириш учун унга мавҳумга қотилган ёлғонни суқдим: - Буни билганимда эди... У менинг ичимдагини билиб олиш илинжида кўзимга тикилиб, бир муддат жим қолди. Сўнг сўради: - Бошқача ёзармидингиз? - Ҳа, - мен ичимни бекитдим. - Хатони тузатиш мумкин...\nЗамон нозик ва қалтис эди. Қўрқдим. Ўлимдан. Муҳим ишлар... Қандай? Келажакда ғанимнинг юзидаги қора ниқобини ечиш, олчоқ башарасини элга кўрсатиш ниятида эдим. Яна қўзғатиш... Бу айрим дўстларимга ишончсиздай, ҳатто ёлғондай туюлса ҳам, мен шундай ўй билан яшардим. - Хаёлингиз қочдими? Қаёққа? - Ўтмишга, - Анатолийнинг қўққис саволидан сергак тортдим. - Мавҳум сўзга тоқатим йўқ. - "Ўлмас қоялар"ни қайта ишлаш хусусида фикрим чуваланди. - Ишонайми? - Сўзим - сўз. - Гап исбот талаб қилади. - Вақт берсангизлар. - Вақт ҳам берамиз, кўмак ҳам берамиз. - Раҳмат. - Биласиз,Туркистоннинг Русияга қўшиб олиниши прогрессив аҳамиятга эга. Русия чириган, қолоқ, қашшоқ, таъбир жоиз бўлса, ўлик ўлкага маданият, маърифат, илм-фан, техника, жонли тил билан айтсам, жон олиб келди. Бу билан "махсус ходим" "Ўлмас қоялар"ни қайта ишлашда шу нарсаларга эътибор беришимни урғулаб ўтди. Мен сукут сақладим. Анатолий фикрини мустаҳкамлашда давом этди: - Туркистонда янги миллатлар, янги давлатлар туздик. Уларнинг айримлари ярим ёввойи эди.\nБу менинг юрагимга игнадек ботди. Бошимга қон тепди. "Махсус"га ғижиниб боққанимни кеч сездим... Бироқ ҳаётим қил устидалиги учун унга бир сўз демадим, дейишдан ўзимни зўрға тийдим. "Махсус" иршайди ва ўзини жўрттага оқлаган бўлди:\n- Ўзбекни айтмадим. - СССР Конституциясида миллат айириш қораланади. - Мен буни сизни синиш учун айтдим. Бизнинг ишда бу мумкин. - Яъни КГБда. - Таъкидлаш шартмас. Чаёнга ким инонади? Лекин мен "махсус"га ўзимни ишонгандай қилиб кўрсатдим. Афтидан, у буни сезмади. Бир унсиз олдимга оқ стандарт қоғоз ва ёзғич (ручка) қўйди. Мен "Ўлмас қоялар"ни қайта ишлайман" деган мазмунда ўрис тилида "тушунтириш хати" ёздим. У замонда ўзбек тили - иккинчи даражали тил эди. Ўз юртимизда... Юқорида "КГБнинг ўлдиришга уринуви..." дегандим. Шунга изоҳ тариқасида уч мисол келтираман. Биринчи мисол: "Русия" қўниғида КГБ ходимидан узилиб, катта сўқоққа (кўча-таҳр) йўналдим. Тун чўкаётган палла эди. Бетон ариқча четида такси кутдим. Шунда, кутилмаганда бир юк машина йўлдан чиқиб, менинг устимга бостириб кела бошлади. Мен жон ҳолатда ўзимни четга олдим. Бир сония кечикканимда, ғилдираклар остида қолардим. Оралиқ бир қадам ҳам чиқмасди. Башанг кийинган бир ўрис ёнимга келиб: - Тебя Бог спас*, - деди ва мендан секин узоқлашди. "Қўрққанга қўша кўринади" деган гап бор. Мен уни: "КГБ ити" деб ўйладим. Яна қайдам? Ҳар нарсани Тангри билгувчи. Мен яна икки автоҳалокатдан омон қолганман. Тирик бўлсам, насиб этса, бир замонлар келиб, балки, бу ҳақда ҳам ёзарман. Иккинчи мисол: Элда: "Ўзини асраганни, Худо асрайди" деган гап юради. Таъқиб кучайгандан кейин мен то М.С. Горбачев* замонигача кўчага ёлғиз чиқишни тарк этдим. Ҳатто эшикни ҳам ўзим очмасдим, тунда деразага ҳам яқинлашмасдим. Кўнглимда ваҳм, ғулғула ҳукмрон эди. Бу пайтларда "Ўлмас қоялар" халқ тилига тушган, Ғарбий Олмония билан Туркияда босилган эди. Ўшанда мени олиб кетишга бир турк йигити Тошкентга келган. Ғарбий Олмония билан Туркияда яшашга таклиф қилган. "Иштонсизнинг чўпдан хадиги бор" дегандек, мен унга унча ишонмаганман. Шунга унамаганман! Афсус, у йигитнинг исми-шарифи эсимда қолмаган. Аммо бунга Ўзбекистон Ёзувчилари уюшмаси гувоҳ. Шу келтирган мисолларим сабаб: КГБ мени қамашга иккиланган. Гапдан чўчиган. Шу боис ими-жимида иш кўришни маъқул топган. Бу менинг шахсий фикрим. Чиндан ҳам КГБ гапдан чўчиганми? Ҳа. Эл сўзиданми? Қисман. Асосан АҚШ билан Оврўпонинг: Аччиқ, Кескин, Одил талқинидан... Яна: Би-Би-Си, Озодлик, Америка овози радиоларининг: Бўрон, Довул, Тўфонлардан-да кучли ҳайқириқларидан... Зотан ёруғ оламда сўздан қудратли нарса йўқ. У ер юзини: Кул қилиши ҳам мумкин, Гул қилиши ҳам мумкин.\nГапим ўзимга бўйсунмай қолди. Чўзилиб кетди. Узр. Уни тизгинлаб, асосий ўзанга бураман. Ўша омонсиз йилларда биз Юнусобод массивида, беш қатли бетон уйнинг бешинчи қатида яшардик. Бир куни Ёзувчилар боғида (Дўрмон) дўстлар билан гапга берилиб, тун чўкканини сезмай қолибман. Шошилинч Ражаббой Ота Турк билан Юнусободга қайтдик. Мен ҳар эҳтимолга қарши "Волга"мда, ўтирғичим остида болта ва пичоқ сақлардим. Машинани гаражга бурдим. Шунда фара ёруғида кўзлари ғараз ўти билан чақнаётган барзанги ўрисга кўзим тушди. У қопи ёнида безрайиб турибди. Унинг қўли бўш бўлса-да, кўйлаги остида бир нима бордек эди. Дўппайган бу нарсани мен тўппонча деб тахмин қилдим. Юрагим дуккиллаб ура кетди. Ражаббойга сир бермадим. Унга болтани тутқаздим. - Қўрқма, - дедим иложи борича хотиржам овозда, - биз икки кишимиз. "Волга"дан тушдик. Мен қопини очиб, машинани темир гаражга қўйдим. Қопини ёпиб, қулфладим. Қўлимда пичоқ. Бироқ тиззаларим қалтираяпти. Ражаббой билан ўрис бир қулочча оралиқда бир-бирига тикилиб туришибди. Юзма-юз. Сўзсиз. Ҳужумсиз. Совуқ. Мен қўрқаётганимни сездирмаслик учун улар сари шахд юрдим. Ўрис шошмай, хотиржам, аммо аламзада бир алфозда тўрт-беш қадам ўнгга чекинди. Тўхтади. Мен бундан севиндим. Ғалва, жанжалга кимнинг тоқати бор? Ҳозир ўзим жар лабида турганимда, бу ўлганнинг устига тепган бўлади. Ўрис мендаги кечинмани сездими ёки ўзичами, билмадим, бўғиқ бир овозда тўнғиллади: - Я ошибся (Мен адашдим). Сўнг безрайганча бизга қараб тураверди. Ўрис бу сўзни кимга, нимага, нима учун айтди? Жумбоқ. "Телбамикан?" деган фикр хаёлимга келди. Лекин буни юрагим рад қилди: йўқ, ундоқмас. Овозида кин бор. Жинниларда кин нима қилсин? У соғ. Кийинишига қара. Министрдай. Ўрис бу сўзни ҳавога айтмади. "Келгуси гал янглишмайман..." деган маънода айтди. Шуни таъкидлайки, мен ўриснинг овозида қўрқувни туймадим. Ундан тез узоқлашарканмиз, Ражаббой менга: - Бир ўлимдан қолдингиз, - деди ва сўнг иккиланган бир товушда қўшимча қилди, - балки мажруҳ этиб кетармиди?.. - Балки? - Мен бор учун... - Тўғри, - дедим уни бўлиб, - Сен бор учун менга тегмади. Қўрққаниданмас. У бир кишини йўқ қилишга топшириқ олган... - Менимчаям шундай. - Қўрқмадингизми? - Йўқ. - Сенда иккита юрак борми дейман? - Менга Ота Турк руҳи мадад бўлди...\nУчинчи мисол: Кеч куз эди. Қуёш ботарга қиялаганда, Республика КГБсидан менга бир маҳаллий ходим, адамшмасам, андижонлик эди, қўнғироқ қилди: - Бугун соат тўртда "Зарафшон" ресторани ёнига келинг. - Тинчликми? - Ҳа. Қариндошим Ҳайдарали билан келишилган манзилга бордик. "Волга"ни ресторан қаршисидаги қўналға (стоянка)га қўйдик. - Сен мени кутиб тур, - дедим Ҳайдаралига. - Хўп. Белгиланган вақтда КГБ ходими билан учрашдик. У гапни қисқа қилди. - Москвадан вакил келган. Сиз билан гаплашмоқчи. Бугун вақт тополмади. Эртага шу пайтда, шу ерда кўришамиз. Кечикманг. Бирон ерга боришимиз ҳам мумкин... Бу ҳақда ҳеч кимга оғиз очманг! - Тинчликми? - юрагим "шув" этди. - Тинчлик. - Қаерга?\nБилмадим... Бу менинг фаразим. Балки, ичкарида қўнишар... Тилингизга маҳкам бўлинг. Яна ўзингизга ташвиш орттирманг!.. - Хўп, - дедим ёлғондан. Қорасувга - Зоҳир Аъламнинг уйига ёндик (йўл олдик-таҳр.). КГБчи билан кечган гап-сўзни унга айтдим. Зоҳирнинг юзи оқарди, кўз қорачиғи кенгайди. - Хайриддин Салоҳ билан Юсуф Шомансурнинг изсиз йўқолиб кетганини биласизми? - Эл-юртга аён нарсани... - Яхшиям бундан мени огоҳ этдингиз, - у гапимни оғзимдан олди, - борманг. - Сўз бериб қўйдим. - КГБни алдасангиз, Худо сизни олқишлайди. - Мен бундай қилолмайман. - Заҳарланиб қолдим дейсиз. - Йўқ, дўстим, бу қўлимдан келмайди, келганда ҳам у ишонмайди. Маккор одам. Янги макр ўйлаб топади. Ўчакишмаган маъқул. Зоҳирнинг қовоқлари уюлди. Икки қоши орасида қалин тиришлар пайдо бўлди. У норози оҳангда тўнғиллади: - Кейин кеч бўлиши мумкин...


Самолёт қулаши натижасида ҳалок бўлган ўзбекистонликларнинг дафн маросими бўлиб ўтди - Darakchi\nДУНЁ 08.12.2019, 17:57\nТеглар: авиаҳалокат, марҳум\nАввал хабар берганимиздек, Канадада 27 ноябрь куни енгил моторли шахсий самолёт қулаши натижасида асли ўзбекистонлик бўлган Отабек Облоқулов ва Бобомурод Набиев, шунингдек, уларнинг оила аъзолари (жами етти киши) ҳалок бўлган эди. Улар дам олиш учун Онтарионинг Маркхем шаҳридан Квебек провинциясининг Квебек шаҳри томон учаётган бўлган.\nОтабек ва Бобомуроднинг оиласи уларни Канадада дафн қилишга қарор қилган. Лекин Бобомуроднинг турмуш ўртоғининг ота-онаси ёлғиз қизини она юртига олиб кетиб, дафн қилиш ниятида. Шу сабабли отасининг тез орада Торонтога етиб келиши кутилмоқда.\n6 декабрь, жума куни Торонто яқинидаги Скарборо шаҳридаги «Абу Бакр Сиддиқия» масжидида юзлаб ўзбекистонликлар ва бошқа мусулмонлар иштирокида 7 марҳумнинг жаноза намози ўқилган. Унда қатнашиш учун ўзбекистонликлар Американинг Хьюстон ва Чикаго каби шаҳарларидан ҳам етиб келган.\nНамоздан сўнг 6 та тобут солинган автомашиналар юздан ортиқ киши кузатувида 25 километр шимолда жойлашган Ричмонд Ҳилл яқинидаги мусулмонлар қабристонига олиб борилган.\nЖасадлар олти киши учун қазилган битта қабрга дафн қилинди. Биринчи марҳум Отабек Облоқулов қабрга қўйилган. Унинг ёнига 15 ва 5 ёшли ўғиллари, қизи ва турмуш ўртоғи, ундан кейин Бобомурод Набиевнинг жасади қўйилган.\nҚайд этилишича, ҳалокат ноқулай об-ҳаво сабабли юз берганми, техник носозлик сабаблими ёки инсон омилиданми — ҳозирча номаълум. Буни аниқлаш учун самолётнинг ҳамма бўлаклари Канада авиация хавфсизлик кенгаши томонидан олиб кетилган.


Маданият — Исломобод\nИслом дини энг мукаммал дин бўлиб, инсон ҳаётининг барча жабҳаларини ўз ичига қамраб олган. Яъни, мусулмон кишининг юриш-туриши, кийиниши ва бошқа барча ишлари исломий маданиятга мос келиши зарур. Лекин минг афсуслар бўлсинки, ҳозирги вақтда қўштирноқ ичидаги «оммавий маданият»га кўпгина ёшларнинг кўр-кўрона эргашиб кетаётганлари, бунинг оқибатида эса уларнинг одоб-ахлоқлари ёмонлашиб, иймон-эътиқодга зид бўлган ғарбликларнинг ахлоқсизлигига тақлид…\nАто ибн Язид ал-Лайсийдан ривоят қилинади: Расулуллоҳ соллалоҳу алайҳи васаллам: «Бирор киши ўз биродари билан уч кечадан ортиқ аразлашиши мумкин эмас, халол эмаc, ҳаром. Икковлари учрашиб қолса, бири у ёққа, бири бу ёққа қараб, тескари бўлмасин. Икковидан яхшиси биринчи салом берганидир»,- дедилар. Расулуллоҳ соллалоҳу алайҳи васалламнинг бу ҳадиси шарифларида мўмин мусулмон бандалар орасидаги совуқчилик тушиб, аразлашиб…\nИнсонниг ташқи кўриниши гўзал бўлгани каби унинг ички кўриниши ҳам шунчалик гўзал бўлиши муҳимдир.Аллоҳ таоло каломи Қуръони каримда: “Батаҳқиқ, Биз инсонни энг яхши суратда яратдик”, деб марҳамат қилган. Демак инсон шу гўзал суратда қолишга ҳаракат қилиб яшаши керак. Бунинг учун у ҳусни хулқ эгаси бўлиши зарур. Ҳусни-хулқ ўзи нима? Ва уни қаердан ҳосил қилиш мумкин? Албатта,…\nҲар бир ота-она фарзандига тарбия-одоб берар экан, энг аввало, саломлашишни ўргатади. Жаҳонда одобнинг бу жиҳатига эътибор бермайдиган бирор миллат ёки халқ йўқ. Бежизга доно халқимиз “Гапнинг боши – калом, одоб боши – салом”, демаган. Саломлашиш туфайли кишилар ўртасида ўзаро ҳурмат, самимият ва бир-бирига нисбатан меҳр-муҳаббат пайдо бўлади. Бир-биримизнинг ёнимиздан индамай ўтгандан кўра, мусулмоннинг мусулмон биродаридаги…\nislomobod Январь 21, 2019 0 Изоҳ\nСалом арабчада « Тинчлик-омонлик, ва саломатлик” каби маъноларни англатади. Салом калимаси, илк инсон ва илк пайғамбар Одам (а.с) дан буён бордир. عَنْ أَبِي هُرَيْرَةَ رَضِيَ اللَّهُ عَنْهُ عَنْ النَّبِيِّ صَلَّى اللَّهُ عَلَيْهِ وَسَلَّمَ قَالَ خَلَقَ اللَّهُ آدَمَ وَطُولُهُ سِتُّونَ ذِرَاعًا ثُمَّ قَالَ اذْهَبْ فَسَلِّمْ عَلَى أُولَئِكَ مِنْ الْمَلَائِكَةِ فَاسْتَمِعْ مَا يُحَيُّونَكَ فانها تَحِيَّتُكَ وَتَحِيَّةُ ذُرِّيَّتِكَ…\nЯқинда бир инсон билан суҳбатдош бўлдим. Ўзига яраша бизнесини яратган, бировга муҳтожлиги йўқ. Аммо яшаётган уйи шоҳона эмас. Демоқчимизки, бугун мол-дунёга, ортиқча ҳою ҳавасга берилганлар кўп бўлган жамиятда юқоридаги ҳолат анча камёб. – Қўлингизда маблағингиз бор экан, нега уйингиз томини қўшниларникидан баландроқ кўтармайсиз? – деб фикрини билмоқчи бўлдим. У киши кутилган жавобни берди: “Уйингизнинг баландлиги…\nБир куни Аллоҳ таолога йўл бошлайдиган ёш йигит Боғдодда илм ҳалқаси қилиб, инсонларга дарс бера бошлади. Инсонлар унга қаттиқ боғланиб қолишди. Баъзи илмдан хабари бор кишилардан бирининг қалби ҳасадга тўлди. У йигитнинг илм мажлисига келиб, уни шарманда қилмоқчи бўлди. Дарс бошланди. Ниҳоят, якунлашиб қолганида ҳалиги киши ўрнидан туриб, шундай деди: — Эй, бу! Ҳозир сен…\nАллоҳ таоло Қуьони Каримда устоз ва муаллимларни фазилати ҳақида шундай марҳамат қилади: يَرْفَعِ اللَّهُ الَّذِينَ آَمَنُوا مِنْكُمْ وَالَّذِينَ أُوتُوا الْعِلْمَ دَرَجَاتٍ وَاللَّهُ بِمَا تَعْمَلُونَ خَبِيرٌ “Аллоҳ сизлардан иймон келтирганларнинг ва илм берилганларнинг даражаларини кўтарадир. Аллоҳ нима қилаётганларингиздан хабардордир” Ибн Аббос р.а. айтадилар: “Олимларнинг даражаси илм олмаган мўминларнинг даражасидан 700 даража юқоридир. Ҳар даражанинг ораси 500…\nАллоҳ таоло бундай марҳамат қилади: “Афвни (қабул қилиб) олинг, яхшиликка буюринг, жоҳиллардан эса юз ўгиринг!” (Аъроф сураси, 199-оят). Афвни (қабул қилиб) олинг Афв этиш бирор кишининг айб, ёмон ишларини кечириш, айбдорга нисбатан жазо беришга лойиқ бўлса ҳам лутф кўрсатиб жазолашни тарк этишдир. Кечиримли ва сабр-тоқатли бўлиш динимизнинг асосий тамойилларидан биридир. Айниқса, ўч олишга қодир бўла туриб кечириб юбориш гўзал фазилат, олий…\n“…Агар Аллоҳнинг неъмат(лар)ини санасангиз, саноғига ета олмайсиз. Ҳақиқатан, инсон (ўзига) ўта золим ва (Раббига) жуда ношукрдир”. (“Иброҳим” сураси, 34-оят) Уйқу, ҳаётимизда биз учун сув ва ҳаводек жуда ҳам зарур омиллардан бири. Уйқусиз яшашни тасаввур қилиш қийин. Меъёридаги уйқу биз учун фойдали бўлиши билан бирга Яратганнинг улуғ неъматларидан бири ҳисобланади. Аллоҳ таоло Ўз каломида мазкур неъмат…\nҲамза розияллоҳу анҳунинг исломни қабул қилишлари


Finance.uz - Мижозлар маблағларини сақлаш ва кўпайтириш йўлида\nМижозлар маблағларини сақлаш ва кўпайтириш йўлида\n«Туронбанк» очиқ акциядорлик-тижорат банкининг Бухоро вилоят филиали мижозларининг 70 фоизини нодавлат компаниялари ва фирмалар, яъни кичик бизнес ва хусусий тадбиркорлик вакиллари ташкил этади.\n«Туронбанк» ОАТБ капитали етарлилиги, молиявий фаолияти миқёсига кўра барқарор равишда ўртача банклар гуруҳига киради. Минтақа молия хизматлари бозорида ўз позициясини мустаҳкам тутиб турибди. Банк ўз мижозларига зарур хизматларнинг қарийб бутун тўпламини, шу жумладан, ҳисоб-китоб-касса хизмати кўрсатиш, пул маблағларини сақлаш, миллий ва хорижий валютада кредитлар бериш хизматларини тақдим этади. Иқтисодиётнинг реал секторида аҳоли ва юридик шахсларнинг жалб этилган маблағларини самарали жойлаштираётган банк филиали уларни омонатчилар, мижозлар ва акциядорлар манфаатини кўзлаб оширмоқда. Банк муваффақиятининг асосий омиллари унинг иқтисодий барқарорлиги ва обрўли мижозлари борлиги, битта филиал ва иккита мини-банк ҳисоб-китоб марказининг тезкор ишлашидир.\nЙил сайин унинг мижозлари сони ортиб бормоқда. Акциядорлар «Туронбанк»ка ишонадилар ва уни қўллаб-қувватлайдилар, у эса мижозлар қўйган маблағларни сақлаш ва кўпайтиришни ўз мажбурияти деб билади.\nБанк мижозларга таклиф этаётган энг муҳим хизматлардан бири кредитлашдир. Шуни қайд этиб ўтмоқчиманки, банк анъанавий равишда устувор соҳаларни таркибий жиҳатдан қайта қуриш, истеъмол товарлари ва экспорт қилинадиган товарлар ишлаб чиқаришни кўпайтиришга самарали маблағ қўйишга йўналтирилган фаол сиёсатни юритмоқда. Мамлакатимизда кичик бизнес корхоналарини ривожлантириш, хусусий тадбиркорлар сонини кўпайтириш устуворлигини ҳисобга олган ҳолда банк ушбу иқтисодиёт секторини кредит билан фаол таъминламоқда. 2013 йилда кичик бизнес ва хусусий тадбиркорликка берилган кредитларнинг умумий ҳажми 13 млрд. 316 млн. сўмни ташкил этди, бу 2012 йилнинг худди шу даври билан солиштирганда 3 млрд. сўмга кўпдир. Саноат, қишлоқ хўжалиги, савдо, қурилишни, сервис хизматини ривожлантиришга кредитлар ажратилган. Кичик бизнес ва хусусий тадбиркорлик субъектларини қўллаб-қувватлашга филиал ажратган кредитлар туфайли вилоятда 100 та янги иш ўрни яратилди.\nБундан ташқари, вилоятдаги 21 нафар аёл тадбиркорларга 1 млрд. 300 млн. сўм миқдорида кредитлар ажратилган. Касб-ҳунар коллежлари битирувчилари ҳам эътибордан четда қолмади. Бизнес билан шуғулланишга қарор қилган касб-ҳунар коллежларининг 12 нафар битирувчисига 449 млн. сўм ажратилди.\n«Туронбанк»нинг Бухоро филиали юридик ва жисмоний шахсларнинг бўш маблағларини жалб этиб, фаолият юритаётган ишлаб чиқаришларни модернизациялаш, реконструкция қилиш, техник ва технологик қайта қуроллантириш, янги қувватларни ишга туширишга доир лойиҳаларни молиялашга йўналтирмоқда.\nЧунончи, банк филиали Башорат Пўлатова бошчилик қиладиган «Норов Муҳаммад Мирзо» МЧЖ лойиҳасини маблағ билан таъминлади. Мазкур корхонага 100 млн. сўм ажратилди. «ММАЖ-махсус қурилиш»га 160 млн. сўм, Жондор туманидаги «Жондор Агротехсервис» МЧЖга эса 750 млн. сўм ажратилди. Ўтган йили ушбу МЧЖ «Кейс» русумли комбайн сотиб олди.\nБанкнинг ўз маблағлари ҳисобидан қишлоқ хўжалиги корхоналарига ишлаб чиқариш фаолиятини ривожлантириш учун узоқ муддатли кредитлар тақдим этишга жиддий эътибор қаратилмоқда.\nКелтирилган далиллар бу ерда аввало ўз мижозлари ҳақида қайғуришлари ҳамда уларга банк хизматларининг бутун бир мажмуасини таклиф этишларидан гувоҳлик беради. Дарвоқе, 2011 йилда очилган тадбиркор хонаси банк мутахассисларига бириктирилган. Чунончи, бўлғуси тадбиркор нафақат батафсил маълумот олиши, балки зарурат бўлганда тадбиркорлик фаолиятини давом эттириш учун кредит олишга барча зарур ҳужжатларни тайёрлаши, янги мижоз эса ўз бизнесини очиши мумкин.\nПул операцияларини сифатли, ишончли ва тез бажариш мақсадида, Ўзбекистон Республикаси Вазирлар Маҳкамасининг 2004 йил 24 сентябрдаги «Пластик карточкалар асосида ҳисоб-китоб қилиш тизимини янада ривожлантириш чора-тадбирлари тўғрисида»ги Қарорига мувофиқ, банкда улар самарали жорий этилмоқда. Бугунги кунга келиб 16 400 дан ортиқ пластик карталар муомалага чиқарилган, улардан 215 таси корпоратив карта, 3730 таси онлайн-картадан иборат. 191 та терминал ўрнатилди. Пластик картада (ёки унинг корреспондентлик ҳисобрақамида) жойлаштирилган маблағлар карта соҳибига уларга ҳисоблаб ёзилган фоизлар кўринишида фойда келтиради. Филиалда тўловлар юзасидан ўзаро ҳисоб-китоб қилиш тизими аниқ ишлайди.\nЯна бир янгиликни алоҳида қайд этишни истардим – бу мазкур соҳада истиқболли бўлган CLICK тизимидир, у ўз фойдаланувчиларига тўғридан-тўғри уяли алоқа телефони орқали воситачилик ҳақи ундирилмай шахсий банк маблағлари ёки онлайн-карталарини бошқариш имконини беради. Тизим нафақат телефон балансини тўлдириш ёки интернет-провайдерлар хизматларига ҳақ тўлаш, балки уйга таом буюртириш, коммунал хизматлар ҳақини тўлаш, маҳаллий интернет-дўконларда товарлар харид қилиш ва ҳатто ушбу тизимдан бошқа фойдаланувчининг депозит ҳисоб рақамига пул ўтказиш имконини беради. Тизим тўлалигича автоном ишлайди: на интернет, на қўшимча дастурлар, на иловалар бор. Телефон рақами блокировкаланганда ҳам ундан куну тун фойдаланса бўлади. Барча шахсий маълумотлар, тўловлар бўйича маълумотлар сингари, махсус PIN-код билан ишончли тарзда ҳимояланган, меню ва тўлов таомиллари тузилмаси эса жуда содда ва тушунарлидир. Тижорат банки берган UzCARD пластик карточкаси бўлганларнинг барчаси ушбу тизимдан фойдалана оладилар.\nСирасини айтганда «Туронбанк»нинг асосий устувор вазифаси – мижозлар учун қулай шароит яратиш бўлиб келган.


Тожикистон президенти Имомали Раҳмонов тарафдорлари кетаётган машинага ҳужум уюштирилди.\n17 январ 2021, Тошкент вақти: 11:27\nВоқеа Тожикистон шимолидаги Исфара тумани яқинидаги Қирғизистонга тегишли Дўстуқ Қорабоғ анклавида рўй берди.\nХабарларга кўра, машинада кетаётган икки киши яраланган. Улардан бири белидан, бошқаси эса оёғидан жароҳат олган. Машина Исфара-Чоркўҳ йўлидан кетаётган бўлган. Бу ҳудудда, асосан, Тожикистон Ислом уйғониш партияси тарафдорлари истиқомат қилиши айтилади.


Telegram’га яна бир ажойиб функция қўшилмоқда! Битта «лекин»и бор-да... - Terabayt.Uz\nЮртимизда жуда оммабоп мессенжерлардан бўлган Telegram сервисининг Android ҳамда iOS-клиентларига, шунингдек, Telegram Desktop дастурига августдаги апдейт билан видеоқўнғироқ ва бошқа имкониятлар қўшилган эди. Энди эса унинг дастурчилари яна бир фойдали функцияни тайёрлашаётгани маълум бўлди.\nЎҚИНГ: Энди Telegram орқали «Қўнғироққа буюртма бериш» мумкин!\nTelegram’нинг навбатдаги янгиланишида ундаги каналларнинг постларига (публикацияларига) тўғридан-тўғри изоҳлар (комментарийлар) ёзиш мумкин бўлади. Яъни, каналдаги ҳар бир постни алоҳида изоҳлаганда, бу изоҳлар шу каналга боғланган оммавий гуруҳда акс этади.\nЛекин бу функция Telegram’нинг ўзига ва канал юритувчиларга мушкуллик туғдиради, дейишмоқда мутахассислар. Зеро, фойдаланувчилар тегишли гуруҳга аъзо бўлмасдан туриб ҳам каналда изоҳ ёза олишлари туфайли, ҳар бир публикцияни изоҳлайверишлари оқибатида гуруҳ спамга тўлиб кетади. Ўз навбатида, гуруҳда ёзилган изоҳлар каналдаги тегишли пост изоҳларида ҳам акс этадиган бўлади.\nҲозирги ҳолатда эса каналга бириктирилган гуруҳда изоҳ ёзиш учун гуруҳга кириш, турли модератор ботлар текширувидан ўтиш керак бўлади.\nБу ва бошқа янги имкониятлар Telegram’нинг кейинги янгиланишида қўшилади, унинг қачон тақдим этилиши эса ҳозирча номаълум. Эҳтимол, унгача дастурчилар канал ва гуруҳларни спамдан ҳимоялашнинг бирор чорасини топишар.\n#Telegram #Telegram Desktop #иловалар #каналлар #мессенжер #Telegram X


Ҳалим Саидов. Янги адабиётимизга хайрли ёдгорлик - www.ziyouz.uz\nБош саҳифа Илм ва фанАдабиётҲалим Саидов. Янги адабиётимизга хайрли ёдгорлик\nБугунги дориламон кунларда “Адабиёт яшаса – миллат яшар” деган фикр кўпчиликнинг тилига тушиб, дилига жо бўлиб, ихлосманд китобхонлар сафини кенгайтирмоқда. ХХ аср бошларида эса ёш адибларни муносиб тарбиялаб, уларнинг қўлидаги қаламни чархлаш, адабий асарлар яратиб, улар орқали ўзликни англашга алалоқибат халқни маърифат, маърифат воситасида эса ҳурриятга чорлаш жадидларнинг эзгу орзуси эди.\nАдабиётшунослар томонидан жадид боболар карвонбошиси, миллат озодлиги йўлида жонини қурбон қилган арбоб, ҳуррият кўйида ноширу муҳаррир, оддий муаллимликдан-да қайтмаган, беназир адиб Маҳмудхўжа Беҳбудий ўзининг “Падаркуш” асари билан жадид драматургияси асосчиси сифатида қабул қилинди. Мазкур драма ва унинг саҳнага қўйилиши, одамлар онгига таъсири, унинг тарихий аҳамияти борасида қатор тадқиқотлар амалга оширилди, мазмун-моҳияти очиб берилди.\n“Ҳикоят ва ёинки насиҳат китобларинда баъзи бир ҳодиса баён қилингандурки, ўқуб, асарланиб (таъсирланиб – Ҳ. С.), лаззат олинадур. Аммо теётрға махсус бир ҳодиса ва ё воқеа ва ҳикоятни феълан қилиб кўрсатиладурки, мунинг таъсири эшиткандан зиёдадур” (Маҳмудхўжа Беҳбудий. Теётр надур // “Ойна” журнали, 1914 йил 29-сон). Мутахассислар Беҳбудийнинг бу фикридан одатда драматургиянинг аҳамиятини тушунтиришда фойдаланадилар. Бироқ иқтибосдаги “таъсири эшиткандан зиёда”лиги сабаб биринчи гап доим иккинчи планда қолиб кетади. Биринчи гапни эътибор билан ўқиймиз: “Ҳикоят ва ёинки насиҳат китобларинда баъзи бир ҳодиса баён қилингандурки, ўқуб, асарланиб, лаззат олинадур”. Яъни, ҳикоянинг ўзига хослиги шундаки, уни ўқиганда инсон таъсирланади, лаззат олади.\nФикримизча, ўзбек ҳикоячилиги йўналишини белгилашда ҳам Маҳмудхўжа Беҳбудий илк машқи билан ёш адибларга намуна бўлгани, уларга мурожаат қилгани юқорида келтирилган иқтибосдаги ҳикоят изоҳи каби иккинчи планда қолиб кетганига тарих гувоҳлик бермоқда. Беҳбудийнинг мазкур ҳикояси “Оқ елпоғичли чинли хотун” деб номланади. Адиб унга “Тасодиф” деган кириш сўзи ва сўнгсўз ўрнида “Интиҳо” деб номланган изоҳ ёзган. Беҳбудийнинг публицистик ва муҳаррирлик фаолияти билан шуғулланиб, унинг мақолаларидан озодликка эришиш ғояларини, аниқроғи, жиддий, сиёсий даъвату ҳаракатларни аниқлаб, таъқиб ва таҳқирларга қарамасдан курашгани, ҳаётининг аянчли якунидан қайғуга тушиб юрган кезларимизда эски газета тахламларидан (“Туркистон вилоятининг газети”, 1909 йил, 12-сон) шу ажиб асарга, бизнинг наздимизда, Беҳбудийга хос бўлмаган фаолиятга дуч келиб, ҳайратда қолгандик. Ўшанда адабиёт таратадиган нурафшон руҳ, ато этадиган бетакрор лаззатни туйганмиз. Асарни сиз билан бирга яна бир бор ўқигимиз келди.\nҲикоя воқеа гувоҳи – ёзувчини таништиришдан бошланади.\n“Сунғий мамлакати аҳолисидан Чунғичин ном зот бир адиб бор эди. Бу олами фаноға инонмас ва ҳар замон андин пировоз ва риҳлат этмоққа толиблик қўлидин келмас эди. Они учун, жонини овунтирмоқ учун хаёлилар фикр ва бефикрға хотир эткувчи ишларға ружуъ этмоқла ўзига тасалли берарди. Вафотидан сўнгра дунёни некбахт ва маҳсудларидан ҳисобланди”.\nШу бир хатбошида муаллиф файласуф-қаҳрамоннинг дунёқараши, таъбир жоиз бўлса, тирикликка муносабати, яшашдан мақсадини тасвирламоқда. Яъни “олами фаноға инонмас” ва шу билан бирга уни ташлаб ҳам кета олмас, лекин бу дунё синоатларини тафаккур қилиб “ўзига тасалли берарди”. Билмаганларини ўрганиб, шундай мавқега эришдики, вафотидан кейин бахтиёр ва ҳавас қилса арзийдиган инсонлар қаторида тарихда қолди.\nАсарнинг иккинчи хатбошисида Чунғичин Хитой бўйлаб саёҳатларидан бирида дуч келган манзара тасвирига эътибор беринг.\n“Ҳаво тоғининг этакларинда кезар экан, бирдан ўзини мозористонда кўрди. Оҳ, мозористон – минг-минг номунтазам тепачалар садо ва нидодин холи махсус замини маъволар. У тепалар остинда чор ва ночор инсонлар ётарлар эди. Уфқи жадид сари тамоман муштағил (банд-ҳикоя матнида учрайдиган қавс ичидаги изоҳлар мақола муаллифиники) қабрларни кўрар-кўрмас сайёҳ шу фикрға ботди. Афсус, бутун тириклик ҳаёт йўлини(нг) охири келиб етган жойи будур. Бу иқоматга мавт (ўлим) ва манзилга хомушона (жим) бир кирилдими яна қайтмоқ мумкин йўқ. Боқ хотимаи ҳаёт на ўлди? Чин аҳли фақат бир тириклик билар. У ҳаёт, ки шуълаи шамс ила мунаввар, ҳавои соф ила иҳотадур. Чин файласуфи бу фикрларға сирона қабрға-да юрар экан, либоси мотам киймиш ёш бир хотунға рост келди. Бу хотун янгидан тепаланган бир қабр каноринда ўлтуруб, қўлинда елпоғичи лукурни елпийур ва ҳам доимий елпийур”.\nҚабристон тасвирлари, тириклик ва охират фалсафаси билан бошланган воқеалар кетма-кетлиги файласуфни ва табиийки ўқувчини кутилмаган ҳолат, ажабланарли манзарага дуч қилади. Янги қабрни елпиётган жувон! Тириклигида ўша яқинига яхшилик қила олмаган ёки жуда яхши кўрган кишиси – марҳумга ором бахш этмоқдами? Эҳтиром кўрсатмоқдами? Йўғ-э, бунчаликмасдир? Бу каби саволлар ўқувчини ўйлашга, фикрлашга ундаса-да, ҳикоя давомини ўқишга ошиқтиради…\n“Бу қадар ажиб бир ҳаракат сабабини англамоқ шавқина тушуб, сайёҳ ёш бонуға одоб-ла салом берди.\n– Хоним, о, бу мозорға ётган кимдур, на учун шу туфроқни муттасил елпимак заҳматиға гирифторсиз, сўрамоғим мумкинму? Мани файласуфим ҳар иш сабабини билмоқчи, аммо сизнинг бу амалингиз асло иҳота тафаккуримға кирмайдур, – деди.\nБечора хотун елпоғични елинмоқда муттасил ло-йан қатъи давом этарди. Хотун қизарди, бўзарди, бошини олдинга энкди. Файласуф беҳуда ерға саволини такрор айтди. Мотамкаш хотундан жавоб эшитмади ва асло қулоқ бермай жонининг бор қуввати-ла елпоғични ҳаракатга келтуруб турар эди”.\nҲар бир воқеа моҳиятини англашга иштиёқманд файласуф саволлари ва жавоб ўрнида мотамдаги жувон ҳаракатлари тасвири жумбоқнинг ечимини излашга талпинтиради ўқувчини…\n“Чунғичин у маҳалдин мутаассуфона айрилди. Хотуннинг иллат ва сабаб ҳаракатини билмай орзусидин ҳамда шиддатлик орзусидин ўзини сахлаб билмоқ эди. Шабпаррак қаноти каби мутавалли ҳаракатланиб турмиш елпоғичга ҳар замон дўнуб энг чуқур ва мутаҳаййирона бир фикр ила боқиб бечора файласуф асло бир шай англамайур эди. Аснойи таҳаййурда муқобилинда бир аъжуза чиқиб файласуфни бир қабр канориға имлаб, шу сўзларни сўйлади: “Эшитдимки, хонумдин савол сўрдингиз, аммо жавоб ололмадингиз. Ман орзунгизни дафъ этарман. Аммо муқобили умид айларманки, сиз ҳам манга бир неча пул берсангизки, бориб умрумни узун бўлиши учун дуохонлардин бир тумори сеҳрангиз олайин”. Чунғичин киссасидин оқча чиқарди ва аъжуза хотун ҳам бу можарони сўйлади”.\nТиланчи сўзлашидан аввал диққатингизни бошқа жиҳатга қаратмоқчимиз. Биринчиси, ҳикоянинг аввалида шундай фикр бор эди: “Чин аҳли фақат бир тириклик билар. У ҳаёт, ки шуълаи шамс ила мунаввар, ҳавои соф ила иҳотадур”. Бир қарашда агар матндан шу икки гапни чиқариб ташласангиз ҳикоя мазмуни мутлақо ўзгармайди. Қайта ўқиб кўринг, бу гапларсиз матн силлиқлашгандек кўринади. Унда бу жумлалар нега матнга киритилган?.. Фикримизча бунинг тарихи бор. Мазкур ҳикоя 1909 йил аввалида ёзилган. Бундан бир неча ой илгари, аниқроғи 1908 йилнинг 30 ноябрида “Туркистон вилоятининг газети”да Беҳбудийнинг “Таърих ва жуғрофия” сарлавҳали мақоласи чоп этилади. Маълумки, “ТВГ” Туркистон генерал губернаторига қарашли бўлиб, унинг асосий мақсади у оқпошшо сиёсатини юритиш борасида маҳаллий ҳокиму қозиларга мўлжалланган. Беҳбудий атай ўзбек зиёлиларигина тушуниши мумкин бўлган мураккаб тилда ёзган ушбу мақоласини. Тилимиз ва динимизни яхши билган маккор миссионер, газета муҳаррири Николай Остроумов ҳам мақола моҳиятини англамай қолади. Катта шов-шувга сабаб бўлган бу публицистик асарни Чор Охранкаси рус тилига таржима қилдиради (Ўзбекистон Марказий давлат архиви, ф. 46, 1-тавсиф, 942-иш). Таҳлиллар шуни кўрсатдики, ҳукмрон мустамлакачи вакиллари муаллифдан тавба тариқасида изоҳ ёзишни талаб қилган. Қисқаси, Беҳбудий миллат таназзули ҳақида сўз айтиб тазйиққа учрайди. Охранканинг “панисломист”лар рўйхатига киритилади. Икки ҳафта ўтгач, яна шу газетада унинг изоҳга ҳожати бўлмаган мақоласига ўзи “Тавзеҳ” (изоҳ) ёзади. Тўғрироғи “тавба” ёзишга маҳкум қилинади. Шунда у адабиётга эътибор бериш кераклиги, бадиий асар қатига озодлик ғояларини сингдириш зарурлигини англаб етади. Ҳуррият истаган, лекин бу ниятини очиқ айтиб, балога қолган муаллифнинг ночорлик исканжасидаги тушкун кайфиятини ҳисобга олсангиз бу ҳикоянинг юқорида ажратиб кўрсатилган “бегона гапи”дан ўзгача хулосалар чиқаришингиз табиий. Бироқ сиз учун ҳозир тиланчи хотин сўзламоқчи бўлган “можаро” қизиқроқ эканлигини сезиб турибмиз…\n“Қабр каноринда кўрганингиз шу хотун Лу исмлик хонимдур. Узун бир беморликдин ўлмиш Тоъу номинда бир адибни(нг) беваси ва у қабр ўлган эрининг қабридур. Эр ва хотун яки дигарини шиддатлик бир ишқ ва муҳаббат ила севарларди. Ҳатто, охирги нафасинда Тоъу хотунидин айрилмоқ кулфатидин шикоят этар, гўзал бу хотинини ҳануз баҳор ҳаёт ва ҳуснини ситоратлик замонда ташлаб кетмоқ дарди фикриға сўзан урарди. Лекин на чора, муқтазий қадарга тобеъ бўлди, бошқа илож йўқ.\nБеморлик ҳолида Лу хоним хаста Тоъунинг бошидан ҳеч айрилмас, эридин сўнгра дунёга тирик қолмасликни ва болин ҳаётға иштирокидек қарорға, мамотға ҳам шерик бўлушини аҳд ила баён айлади. Лекин Тоъу мунга жавобан: “Зинҳор хоним буйла аҳд ва ямин айтмангиз”, дер эди. Хотун: “Агарда сиздин сўнгра чирклик балосига гирифтор бўлуб, кўзларингиз юмулганидан сўнгра шу зиёи офтобни кўрмоқға мажбур бўлсам, яхши билинг, ки бошқа бировнинг хотуни бўлмоқға асло рўйи ризо кўрсатмайман”, деб жавобини берди.\nТоъу: “Хоним бону, зинҳор бу фикрдан воз кечинг”, дерди.\nТоъу хоним: “Эй Тоъу, қўйингиз асру (ортиқ) айтмангиз, бори беш санағача уйланмасликка аҳд этойин”.\nЛекин бу сафар дея Тоъу: “Бону, бундай аҳд этманг, фақат мозорим устидаки туфроқ қуригунча қадар мани унутмасликка аҳд этсангиз кифоя…”\nСиртдан қараганда ҳикояни шу жойида тугатиш ҳам мумкин эди. “Ўлсанг, мен ҳам бу ҳаётни тарк этаман”, дея онт ичган ёш жувоннинг бесабрлигидан мутаассир бўлиб тугатардик ҳикояхонликни. Унда Беҳбудий таърифидаги ҳикояни ўқигандаги таъсирланиш билан бирга келадиган лаззатланиш қаёнда қолади? Бу ҳисни ҳикоя давомидаги тасвирдан оласиз.\nЛу хоним муни учун маҳкам аҳд этди. Тоъу иккинчи очмаслик учун кўзини юмди. Бону кадаридин девона каби бўлди. Хумор ва хитойи кўзларидин думуъ (кўзёшлари) оташин шашқатор жорий, хумои (иситма, касаллик) шадид маҳдумлари каби ўзини шаш жиҳата этарди бедард-бедаво.\nДунё одати узра ҳар шай кечар. Бу сил ғамум ва барои ҳужумда кечди-кетди. Оҳ-нолалар кечмас, фақат келмасун – Тоъунинг вафотидин уч кун сўнгра Лу хонимнинг кўзи бир маъқул сифатға кирди. Шуйлаки эрини шогирдларидин бир жавон (ёш йигит) таъзиятга келди. Қадрдон шогирдни оҳ ва оҳ ила қабул этди. Бу жавон ниҳоят музайян (безанган) бир чеҳра соҳиби эди. Аснои муколамада бир оз Тоъудин ва кўброқ бонудин баҳс этди. Беканинг латофати андомидин, гўзаллигидин ва зиёдаси-ла хушлаганидин баён этди. Хоним ҳам андин мамнун ва рози қолди. Жавон шогирд яна келишини ваъда ила видоъ этди.\nБир видоъи умидворий…”\nТириклик, ўлим, жувоннинг девонасифат аҳволи ва уч кун ўтгач (мотам муддати) шогирднинг, балки ҳаётнинг ширинлиги тасвиридан сиз ҳам лаззат олдингиз. Тоъунинг “мозорим устидаки туфроқ қуригунча” мени унутма деганию “бир видоъи умидворий…” қабрни елпиётган жувон ниятини англатса-да, ҳикояни Беҳбудий бошқа бир кулминация билан якунлайди. Ҳикоянинг давомини ўқингда, охирги гапга эътибор беринг:\n“Содиқ ул-ваъда Лу хоним у ваъдаларға интизоран, кўрганингиз, қабр устиға келди. Кунларни елпоғич шамоли-ла эри қабрининг туфроғини қурутуб аҳд этмоқға вақф этар…”\nКампир ҳикояни битирар-битирмас файласуфингиз шу фикрға ботди. Умр қисқа, ёшлик ширин, ёш хотун ва эрларни завқ ҳаволарға учирар. Ҳар ҳолда Лу хоним солиҳа бир хотун эмишки, аҳдини паймол этмак истамаз”.\nГўзал ҳикоя! Шарқона якун. Унга ўзингиз ҳам баҳо бера бошладингиз…\nБеҳбудийни идеалист дегувчилар ушбу асар орқали одамзотнинг реал ҳаётдаги эҳтиёжлари ёритилганлигини англагандирлар. Маҳмудхўжа Беҳбудий ҳаётда прагматик бўлган. Бунинг исботини ушбу ҳикоя остидаги “Интиҳо” деб аталган сўнгсўзда (балки мурожаатдир) кўриш мумкин. “Интиҳо”да Беҳбудий ҳикояни шеърга айлантириш учун шоир Сайрийга мурожаат қилган бўлса-да, унда жадид адабиёти йўналиши қандай бўлиши кераклиги ҳақида ўз фикрини билдиради.\n“Эй қори, ҳикоянинг ҳосили мундин иборатдур. Адабиёти жадидаи мустақбала (келажак замон)мизға рақамидин ёдкори хайр илтифотиға етса, хўжанди шоир муҳтарам Сайрий афандиға бир туҳфадур. Мутолаасиға танзил буюрсалар, шоядки, риштаи назма чекилса, бизу сиздин бир хотираи мустақбала қолурди”.\nБеҳбудий ҳикояга ёзган “Тасодиф” деб номланган кириш сўзида ўғли Масъудхўжа билан турли дарсликлар ва бошқа бадиий адабиётлар мутолаа қилаётганда ушбу воқеага дуч келганини айтади. Атоқли адабиётшунос олим Бегали Қосимов ана шу фикрларга асосан “Беҳбудий асли хитой адабиётидан олинган ушбу ҳикояни ўз қалби ва қалами билан ўзбек ўқувчисига тақдим этмоқчи бўлади”, деб ёзади. Шундан бўлса керак, асар жадид ҳикоячилигида асосий ўринда тилга олинмайди. Ҳолбуки, хорижий эллар, элатларни тасвирлаш усулидан жадидлар кўп бора фойдаланишган. Масалан, Фитратнинг “Сайёҳи ҳинди” асари фикримизга далил бўла олади.\nМутолаамизга хулоса тариқасида айтишимиз мумкинки, фикримизча, Беҳбудийнинг “Оқ елпоғичли чинли хотун” ҳикояси жадид ҳикоячилигининг бошланишидир.\n← Аввалги Аввалги Раъно Розиқова. Мулоқот (ҳикоя)\nКейинги → Кейинги: Наримон Жумаев. Кекса чўпон ва саҳро (ҳикоя)


Ишни энди бошловчилар учун ҳаммаси Форекс тўғрисида\nФорекс бозорининг тўлақонли иштирокчиси - профессионал трейдер бўлиш учун маълум босқичлардан ўтиш керак, бу босқичлар жараёнида ишни энди бошлаган трейдер Форекс бозорида ишлашнинг малака, кўникма ва билимларини эгаллайди.\nИшни энди бошловчи трейдер бўлиш - зарар кўрувчи трейдер дегани эмас. ИнстаФорекснинг савдо ҳисоб-варақлари минимал лотнинг ўлчамини чегарамагани туфайли Сиз савдо ҳисоб-варағида энг кам хатарни сақлаш имконига эга бўлган истаган суммадан иш бошлашингиз мумкин. Ўзингизга ишонч ортган сари Сиз хатарларни ҳам орттириб, ҳам янада юқори фойда олиш имконини ошириб, савдо операцияларини ҳажмини ошириб боришингиз мумкин.\nФорекс бозорида 3 та оддий қадам:\nҲақиқий ҳисоб-варағида савдо қилиш.\n1-босқич. DEMO-ҳисоб-варағида ўрганиш.\nҲар бир истаган киши ўқув DEMO-ҳисоб-варағини ошиши ва ишчи терминал билан ишлашга ҳамда трейдинг усулларини чексиз вақт давомида мутлақо бепул ўрганиши мумкин. Ҳатто Форекс бозори тўғрисида тасаввурга эга бўлмай туриб, Сиз ўқув ҳисоб-варағини очиб, ундаги савдоларда бевосита иштирок этишингиз мумкин. DEMO-ҳисоб-варағидаги барча битимлар ўзгарувчан бўлишига ва Форексга чиқирмаслигига қарамай, Сиз ИнстаФорекс ҳақиқий ҳисоб-варағида барча шартларнинг тўла нусхасини оласиз. Ўқув ҳисоб-варағида Сиз худди ҳақиқий Forex ҳисоб-варағидагидек битимларни бажаришингиз мумкин.\nСизда қанча кўп савол туғилмасин - Сиз уларга ҳеч қандай хатарсиз ва бундай ҳисоб-варақлардан мутлақо бепул ҳамда чексиз миқдорда очиш имкониятига эга бўлган ҳолда ўқув ҳисоб-варағида уларга жавоб топишга уриниб кўришингиз мумкин. Сиз ICQ, чат, телефон ёки e-mail бўйича куну тун кўллаб-қувватлаш хизматидан фойдаланишингиз мумкин.\n2-босқич. Ҳақиқий ҳисоб-варағида савдо қилиш.\nТерминал билан ишлаш тажрибасини ўзлаштириб ва савдо қилишнинг асосий усулларини ўрганиб олиб, Сиз ўз хатарларингизни ўзингизга маъқул ҳажмларда чеклаган ҳолда ҳақиқий савдо ҳисоб-варағида ўз кучингизни синаб кўришингиз мумкин. Битимнинг энг кичик ҳажмига чекланишлар бўлмаганлиги туфайли Сиз "хатар = фойда" тамойили бўйича савдо қилишингиз мумкин, бунда Сиз ўз инвестицияларингизнинг ҳажмини аниқлайсиз.\nҲақиқий ҳисоб-варағида ишлаш Сиз қанчалик жиддий муносабатда бўлманг ўқув ҳисоб-варағи бера олмаган нарсаларни тушунишингиз ва уларни ўрганишингизга имкон беради. Ҳақиқий, хатто жуда кам маблағ билан ишлаб ҳам Сиз ҳар қандай трейдер молия бозорида сезадиган нарсаларни - курснинг ҳаракати ва Сизнинг фойдангиз ўртасидаги боғлиқликни сезасиз. Бундай қимматли тажрибага профессионал трейдернинг кейинги босқичига ўтиши учун зарур.\n3-босқич. Профессионал иш.\nИшлаш учун зарур бўлган барча билимларни олгандан сўнг трейдер валюта курсларининг ҳаракатидан фойда ундириш учун шахсий ва ўзгаларнинг савдо стратегияларидан фойдаланиб, валюта бозорида мустақил ишлаши мумкин. Профессионал трейдер ўз савдосининг услубини белгилаб олади, ўз ишида фойдаланадиган савдо символларини танлаб олади ва ўз ишини ўзи назорат қилади.\nИшни энди бошлаган трейдерларнинг ҳаммаси ҳам учинчи даражага эришавермади, лекин ИнстаФорекс компанияси ҳар бир мижозга илгари ҳаракат қилишида ва ҳар қандай савол туғилганда тўла қўллаб-қувватлашга унинг жамоаси барча кучини сарфлашга кафолат беради.\nСизга қуйида келтирилган имкониятлардан бирини танлашни таклиф этамиз:\nўқув DEMO-ҳисоб-варағини очиш\nҳақиқий ҳисоб-варағини очиш ва ҳар бир тўлдиришга 30% бонус олиш\nsiteheart да ҳозироқ ўз саволингизни бериш


Садақа Шайх Абдулазиз Тарифий | Ислом Нури\nСадақа Шайх Абдулазиз Тарифий\n1470 марта кўрилган\nШайх Абдулазиз Тарийфий\nАбу Довуд Юсуф таржимаси\n1. Садақа энг афзал ва энг фойдали амал бўлгани боис вафот этган мўмин, қанийди дунёга қайтарилсам-у, садақалар қилсам, деб орзу қилади.\nرَبِّ لَوْلَا أَخَّرْتَنِي إِلَىٰ أَجَلٍ قَرِيبٍ فَأَصَّدَّقَ وَأَكُن مِّنَ الصَّالِحِينَ\n"Раббим, мени озгина муддатга ҳаётда қолдирсанг, мен хайр-садақа қилиб, солиҳ бандалардан бўлсам". (Мунофиқун: 10)\n2. Мол-дунёси энг баракали одам энг кўп садақа қилувчи одамдир. Ҳадисда: "Садақа мол-дунёни камайтирмайди", дейилган. Ҳадиси қудсийда эса: "Эй Одам боласи, инфоқ қил, Мен ҳам сенга инфоқ қиламан", дейилган.\n3. Мамнуният билан қилинган садақа — мўминлик аломати, оғриниш билан қилинган садақа эса мунофиқлик аломатидир. Аллоҳ таоло мунофиқлар ҳақида:\nوَلَا يُنفِقُونَ إِلَّا وَهُمْ كَارِهُونَ\n"Улар фақат ўзлари ёқтирмаган ҳолларида инфоқ-эҳсон қиладилар" (Тавба: 54), деган.\n4. Золимнинг зулми садақа билан бартараф бўлади. Саҳиҳ ривоятда Иброҳим Нахаий деди: "(Олдингилар): " Агар мазлум одам бирон нарса садақа қилса, ундан зулм арийди", деб ҳисоблашарди". Бу Қуръон далолат қилган омил бўлсада, кўпинча одамлар унга бепарво қолишади.\n5. Садақа золимга қарши мазлумга ёрдам беради, золимнинг шиддатини қайтаради ва зулмининг таъсирини камайтиради.\nوَمَا أَنفَقْتُم مِّن نَّفَقَةٍ أَوْ نَذَرْتُم مِّن نَّذْرٍ فَإِنَّ اللَّهَ يَعْلَمُهُ ۗ وَمَا لِلظَّالِمِينَ مِنْ أَنصَارٍ\n"Инфоқ қилган ҳар бир нафақангиз ва назр қилган ҳар бир назрингизни шубҳасиз Аллоҳ билади. Ва (инфоқ-эҳсон қилмайдиган) золимлар учун ҳеч қандай ёрдамчи йўқдир". (Бақара: 270)\n6. Агар Набий соллаллоҳу алайҳи ва саллам бирорта қийналиб қолган кишини билиб қолсалар юзлари қизариб кетар ва садақага тарғиб қилар эдилар. Саҳиҳ ривоятда келишича, бир гуруҳ одамлар ялангоёқ, яланғоч ҳолда Набий соллаллоҳу алайҳи ва салламнинг ҳузурларига келишди. Буни кўргач у зотнинг юзлари ўзгарди, бир уйларига кириб, бир чиқдилар, кейин минбарга кўтарилдилар-да, одамларни садақага тарғиб қилдилар.\nوَأَنفِقُوا فِي سَبِيلِ اللَّهِ وَلَا تُلْقُوا بِأَيْدِيكُمْ إِلَى التَّهْلُكَةِ ۛ\n"Аллоҳ йўлидаги (кураш учун молларингизни) сарфланглар! Ва (бахиллик қилиш билан) ўзингизни ҳалокатга ташламанг!" (Бақара: 195)\nОятнинг мазмунига кўра муҳтожлик зоҳир бўлиб турган пайтда инфоқни тарк қилиш жамиятларга илоҳий уқубат ва ҳалокат етишининг сабабларидан ҳисобланади.\n8. Аллоҳ шукр қилувчидан неъматни тортиб олмайди. Зотан, энг катта шукр инфоқ-эҳсон қилиш, очарчилик кунларида таом бериш эса энг улуғ амаллардан бири.\nأَوْ إِطْعَامٌ فِي يَوْمٍ ذِي مَسْغَبَةٍ يَتِيمًا ذَا مَقْرَبَةٍ أَوْ مِسْكِينًا ذَا مَتْرَبَةٍ\n"Ёки очарчилик кунида бирон қариндош етимга ё муҳтож бечора-мискинга таом бермоқдир". (Балад: 14-16)\n9. Киши ўрнини топиб садақа қиламан деб ҳаракат қилса-ю, бироқ садақаси ўзи кўзламаган одамнинг қўлига тушиб қолган тақдирда ҳам, тўлиқ савобга эга бўлади. Зеро, саҳиҳ ҳадисда билмасдан бойга, ўғрига ва зинокор аёлга садақа қилиб қўйган кишининг тўлиқ ажр олгани айтилган.\n10. Байҳақий ва бошқалар ривоят қилган, "Касалларингизни садақа билан даволангиз!" - деган ҳадис одамлар орасида машҳур, ҳолбуки, у саҳиҳ эмас. Гарчи унинг маъноси тўғри бўлса-да, ҳадисни Набий соллаллоҳу алайҳи ва салламга нисбат берилиши тўғри эмас.


Менда таклиф бор: Ички бозорларда нарх-наволар бир меъёрда сақлансин\nПартия фаоли сифатида Ўзбекистон “Адолат” социал-демократик партиясининг сайловолди дастури “Барқарор иқтисодиёт - тараққиёт сари” бандига таклиф билдирмоқчиман. Биринчидан, ҳозирги кунда энг долзаб масалалардан бири экспорт, реэкспортни ривожлантириш масаласидир. Бунда четдан валюта тушумларини кўпайтириш, тадбиркорлик субъектларини қўллаб-қувватлаш ва ишлаб чиқарилган маҳсулотларини экспорт қилишга кўмаклашиш учун, экспортбоп маҳсулотларни ишлаб чиқаришни кучайтириш зарур. Мазкур тизимни йўлга қўйишда уни модернизациялаш механизмларини ишлаб чиқиш, экспорт, импорт қилиш тўғрисидаги қонун ҳужжатларини қайта ишлаб чиқиш, соддалаштиришга доир ишларни амалга ошириш масаласини киритиш зарур. Иккинчидан, товарларни Ўзбекистон Республикасига товарларни импорт қилиш, олиб киришда мажбурий сертификация тўғрисидаги қонун ҳужжатларини қайта ишлаб чиқиш зарур. Шунингдек, импорт жараёнини амалга оширишда хафвсизлиги таъминланган маҳсулотларни олиб киришга рухсат этиш, хизматлар кесимида рухсат этиш хусусиятига эга ҳужжатларни бериш тартиб-таомилларидан ўтиш тартиби тўғрисидаги низомларни қайта ишлаб чиқиш, импорт маҳсулотларини камайтириш ҳисобига маҳаллий маҳсулотлар ишлаб чиқаришни кучайтиришга доир масалаларни киритиш лозим. Учинчидан, озиқ-овқат хавфсизлигини таъминлаш, озиқ-овқат Давлат дастурини ишлаб чиқишда қўшимчалар киритиш, сифати кафолатланган озиқ-овқат маҳсулотлар етиштириш, ишлаб чиқаришни кучайтиришга доир масалаларни киритиш, озиқ-овқат маҳсулотларини ишлаб чиқараётган бирламчи қатлам билан ишлаш, уларни қўллаб-қувватлаш, рағбатлантириш тўғрисидаги Низомларни ишлаб чиқиш ва ҳаётга татбиқ этиш зарур. Тўртинчидан, бозор иқтисодиётидан ўтиш даврида ички бозорларда нарх-наволарни бир меъёрда сақлаш тизимини жорий қилиш, нарх-навонинг бир меъёрда ушлаб туришда партиянинг роли, бозорларни истеъмол товарлари билан тўлдиришда хориж амалиётларини турмуш тарзимизга татбиқ қилиб кўриш масаласини ҳам ишлаб чиқиш керак. Шунингдек, Дастур лойиҳасидаги “Сифатли ва замонавий тиббий хизмат-соғлом миллат кафолати” бандига ҳам таклифларим бор: - Аҳолининг тиббий маданиятини ошириш, четдан ўта хавфли юқумли касалликлар қўзғатувчиларнинг кириб келишни олдини олишга қаратилган чора-тадбирлар ишлаб чиқиш, Республика ҳудудида эпизоотик, эпидемиологик барқарорликни таъминлаш, Давлат чегаралари орқали четдан юқумли касалликлар қўзғатувчиларини кириб келишининг олдини олиш ва назоратини кучайтириш, давлат хизматлари ҳамда бошқа хизматлар ходимлари ролини кучайтириш, қўшимча ваколатлар беришга қаратилган Низомларни ишлаб чиқариш ва тасдиқлатиш каби таклифларни билдирмоқчиман. Баҳриддин ҚОСИМОВ, Сурхондарё вилояти чегара ветеренария назорати бошлиғи, партия фаоли Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nАйни кунларда партия сайловолди дастурига кўплаб фикр-мулоҳазалар билдирилаётганини ижтимоий тармоқлар орқали кузатиб бормоқдамиз. Албатта, бу Ўзбекистон фуқароларининг партиямиз дастурий мақсадларига бўлган эътиборидан дарак беради. Сўнгги йилларда аҳолимизнинг коммунал тўловларига бўлган муносабатлари онгли, савияли тус олганлиги партия дастури асосида халқ билан мулоқот олиб боришимизда яққол сезилмоқда. Бироқ, ҳанузгача бу тизимда соҳа ходимлари ва аҳолини қийнаётган қатор муаммолар ўз ечимини топганича йўқ. Айниқса, коммунал тўловларни амалга оширишда юзага келадиган тўлов учун узундан-узоқ тўлов муассасаларидаги навбатдан тортиб хонадонлардаги ҳисоблагич кўрсаткичлари билан таъминотчи ташкилотлардаги юритилган тўлов миқдорларидаги фарқлар аҳолимизнинг қимматли вақтини олишларигача бўлган муаммолардир. Тўловни амалга оширувчи мутасадди идоралар томонидан бириктирилган масъул ходимларнинг жойлар (айниқса қишлоқ ҳудудлари)да бориб амалиёт ўтказишида бир қатор муаммолар мавжуд: аввало хонадонда мулоқотга кириша оладиган уй эгасининг хонадонида бўлиши, тўловни амалга ошириш учун нақд пул бўлмаган ҳолларда тўлов терминалининг интернет алоқаси (деярли барча маъмурий марказлардан узоқроқ жойларда) йўқлиги туфайли тўловни амалга оширишнинг имконсизлиги, кўпчиллик ҳолларда ходимларнинг қўлидаги маълумотларнинг эскилиги кабилардир. Бунга қўшимча қилиб, почта алоқаси ҳам бугунги интерактив ривожланган замон талабига жавоб бермайди. Бу ерда шуни алоҳида таъкидлашимиз керакки, аҳолимизнинг каттагина қисми қишлоқ жойларда истиқомат қилади, ва аксари хонадонларда почта қутиси йўқлиги ҳаммамизга маълум. Албатта барча турдаги тўловларни амалга ошириш учун ҳукуматимиз томонидан бир қатор ислоҳотлар амалга оширилди ва улар кутилганидек самара бермоқда. Аҳолимизнинг бир қисми ҳукуматимиз томонидан яратилган интерактив ҳизматлардан фойдалана олмаса керак. Шу ўринда менинг таклифим бор. Коммунал истеъмолчилар билан таъминотчи идора ва муассасаларнинг мулоқотга киришиш вақтини мувофиқлаштириш – жойлардаги истеъмолчиларнинг иш вақти, таъминотчиларнинг иш вақти, календарь муддатларда шакллантириш зарур, деб ўйлайман. Барча турдаги коммунал тўловлар онлайн тарзда амалга оширилса – бунда таъминотчилар учун ҳам ҳар қандай турдаги тўловларни қабул қилиш шароити яратилса, нур устига нур бўлар эди. Бунда касса аппаратларидан то тўлов терминалларигача тўловни амалга оширганлик тўғрисида истеъмолчи қўлида ҳужжат бўлишини тўлиқ таъминлайди. Шунингдек, қишлоқ ҳудудларида “почта алоқаси” қутиларини ўрнатишни кўриб чиқиш зарур. Зеро, бу тадбирлар, аҳолимизнинг асосий қисми қишлоқ жойларда истиқомат қилишини ҳисобга олсак, уларнинг замонавий коммуникация билан мулоқот қилиш даражасининг юксалишига хизмат қилиши шубҳасиз. Фахриддин ОРИФХОНОВ, Ўзбекистон “Адолат” СДП Сурхондарё вилоят Кенгаши раиси мафкуравий ишлар бўйича ўринбосари Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nБугунги кунда юртимизда тинчлик ва барқарорликни мустаҳкамлаш, инсон ҳуқуқлари, эркинликлари ва манфаатларини таъминлаш, Ватанимизни ҳар томонлама тараққий эттириш, унинг халқаро майдондаги обрў-эътиборини юксалтириш борасида кенг кўламли ислоҳотлар амалга оширилмоқда. Ўтган қисқа давр мобайнида Ўзбекистон дунё ҳамжамиятига мустақил давлат сифатида намоён бўлди. Мустақиллик халқнинг ўзлиги, эркинлиги демакдир. Дарҳақиқат, мустақиллик - бугун биз эришган юксак марраларга қанот бўлган куч. Бугун юртимизнинг ҳар бир гўшасида бўй кўрсатиб турган озод ва обод Ватан манзаралари, аввало, истиқлол шарофатидандир. Шу боис халқимиз ҳар йили энг улуғ ва энг азиз байрамимизни ўзгача шукуҳ, кўтаринки кайфият билан кутиб олади. Мамлакатимизнинг жанубий дарвозаси бўлган Сурхондарё вилоятининг ҳар бир гўшасида бугун ўзгача шукуҳ, хуш кайфият юртдошларимизнинг юзларида намоён. Вилоятимизнинг турли ҳудудларида байрам тадбирлари, концерт дастурлари ўтказилмоқда. Бу каби эзгу ишларда партиянинг вилоят, шаҳар ва туман Кенгашлари вакиллари ҳам мустақиллигимизнинг 28 йиллиги муносабабти билан маънавий-маърифий тадбирларни ўтказмоқдалар. Хусусан, байрам муносабати билан Ўзбекистон “Адолат” СДП Сурхондарё вилоят Кенгаши томонидан Жарқўрғон туманидаги 33-сонли умумтаълим мактабида партиянинг “Буюк ва муқаддассан, ҳур Ўзбекистон!” лойиҳаси доирасида “Мустақиллик - ноёб бойлик, азиз неъмат” шиори остида маданий-маърифий тадбир ўтказилди Тадбирда Ўзбекистон “Адолат” СДП вилоят Кенгаши ходимлари, Тошкент давлат Техника университети Термиз филиали ўқитувчилари, 33-сонли умумий ўрта таълим мактаб жамоаси ҳамда маҳалла фуқаролари иштирок этишди. Тадбирни Ўзбекистон “Адолат” СДП Сурхондарё вилоят Кенгаши раиси ўринбосари Исроил Қурбонов кириш сўзи билан очиб, тадбир иштирокчиларини Ватанимиз мустақиллигининг 28 йиллиги билан барчани қутлади. Исроил Қурбонов бугун юртимизнинг барча гўшаларида “Мустақиллик - ноёб бойлик, азиз неъмат” шиори остида маънавий-маърифий, тарғибот-ташвиқот тадбирлари кўтаринки руҳда ўтказиб келинаётганлигини таъкидлаб, бугунги кунда халқ манфаати йўлида амалга оширилаётган кенг кўламли ислоҳотлар тўғрисида тўхталиб ўтди. Тадбир давомида сўзга чиққанлар томонидан Мустақиллик биз учун олий неъмат эканлиги ва биз бугунги тинчликнинг қадрига етиб, Ватанимиз равнақи йўлида бирдамликда ҳаракат қилишимиз, ўсиб келаётган ёш авлодни миллий ва умуминсоний қадриятлар руҳида тарбия топган, халқи ва она Ватани равнақи йўлида хизмат қиладиган, фидойи авлодни тарбиялаш мамлакатнинг келажагини, тараққиётини белгиловчи асосий омил эканлиги тўғрисида фикрлар билдирилди. -Мустақиллик биз учун буюк туҳфадир, – дейди Тошкент давлат Техника университети Термиз филиали ўқитувчиси Юсуф Валиқулов ўз маърузасида. – Мана, чорак асрдан ошдики, эркимиз ўз қўлимизда. Жонажон Ватанимиз ҳар тарафлама ривожланиб бораётир. Айниқса, кейинги уч йилда барча соҳаларда юз берган бетимсол янгиланишлар қалбимиздаги шукроналик туйғусини янада мустаҳкамлаяпти. Эндиликда ҳар биримиз истиқлол, Ватан менга нима берди, деб эмас, мен мустақил Ўзбекистон ривожига, истиқлол инъом этган имкониятларни янада мустаҳкамлашга қандай ҳисса қўшмоқдаман, деган ўй билан яшашимиз, ҳалол меҳнат қилишимиз лозим. Бундай тинч, фаровон ҳаётга ҳар тонг, ҳар кун шукрона айтишимиз керак. Таъкидлаш жоизки, чорак аср муқаддам аграр воҳа бўлган Сурхондарё вилоятининг қиёфаси тубдан ўзгариб, саноати ривожланиб бораётгани, ҳудуд қишлоқларининг улкан қурилиш майдонига айлангани, одамларнинг маънавий дунёқараши ўзгариб, турмуш даражаси ўсиб бораётгани истиқлол шарофатидир. Тиббиёт, таълим, спорт, маданият, туризм ва бошқа соҳаларда юз бераётган улкан ўзгаришлар ҳам мустақилликнинг жанубий вилоятга берган буюк иноятидир. Бунга жорий йилнинг ўтган даврида эришилган ютуқлар ҳам яққол далилдир. Тадбир сўнггида партия аъзолигига қабул қилинган иштирокчиларга партия билети ҳамда эсдалик совғалари топширилди. Гулшод ТУРСОАТОВА, Ўзбекистон “Адолат”СДП Сурхондарё вилояти Кенгаши матбуот котиби Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nМенда таклиф бор: Бола хорижий тил ўрганишни боғчадан бошласин\nМамлакатимизда фарзандларимизнинг баркамол авлод бўлиб вояга етишлари учун ҳар томонлама шароитлар яратилмоқда. Фарзандларимизнинг комил инсон даражасида улғайиши учун умумтаълим, мактабгача таълим тизимидаги бир қатор ижобий ўзгаришлар фикримизга далил бўла олади. Таъкидлаш жоизки, ёш авлодни Ватан ва миллат манфаати йўлида фидойилик кўрсата оладиган қилиб тарбиялаш масаласи давлат сиёсатининг энг устувор вазифаларидан бирига айланган. Ўзбекистон Республикаси Вазирлар Маҳкамасининг 2016 йил 29 декабрдаги “2017-2021 йилларда мактабгача таълим тизимини янада такомиллаштириш чора-тадбирлари тўғрисида”ги қарорига мувофиқ мактабгача таълим тизимини янада такомиллаштириш бўйича 2017-2021 йилларга мўлжалланган дастур ҳаётга татбиқ қилинмоқда. Мазкур қарор асосида Республикамиздаги барча ҳудудларда барча шарт-шароитларга эга бўлган намунали хусусий мактабгача таълим муассасалари болажонлар ихтиёрига топширилди. Унда келажагимиз ворислари шўх-шодон униб ўсмоқда. Хусусий боғчаларда болаларни дунёқарашини шакллантириш мақсадида чет тилларини ўргатиш гуруҳлари ҳам мавжуд. Бу нур устига аъло нур. Менинг таклифим - ёш авлод тарбияси ўта долзарб масала эканлигини ҳисобга олиб, чет тилларини ўргатувчи гуруҳларни наинки хусусий МТМларда, балки давлат тасарруфида бўлган мактабгача таълим муассасаларида ҳам жорий қилиш зарурдир. Сабаби, 4 ёшдан 7 ёшгача бўлган болада ахборотни қамраб олиш даражаси юқори бўлади. Хорижий тилларни ўрганиш бола ёшидан бошланса, кейинчалик ўзлаштириб кетиши мукаммалашади. Шунинг учун, инглиз, француз, рус тили каби тил ўрганиш гуруҳларини барча боғчаларда ташкил этиш мақсадга мувофиқ, деб ўйлайман. Маъмура ЭРГАШЕВА, Ўзбекистон “Адолат”СДП Сурхондарё вилояти кенгаши ижрочи котиби Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nМенда таклиф бор: Вилоятларда фан докторлари кўпайиши учун...\nАйни кунларда партия сайловолди дастурига кўплаб фикр-мулоҳазалар билдирилаётганини ижтимоий тармоқлар орқали кузатиб бормоқдамиз. Албатта, бу одамларнинг дастурий мақсадларимизга бўлган эътиборидан дарак беради. Сўнгги йилларда барча соҳалар қатори таълимда ҳам сезиларли ўзгаришлар бўлаётганига гувоҳмиз. Бироқ, ҳанузгача бу тизимда соҳа ходимларини қийнаётган муаммолар ўз ечимини топганича йўқ. Айниқса, олий таълим тизимида ёш олимларни қийнаётган муаммолар бор. Бугунги кунда мамлакатимизнинг ҳар бир ҳудудида нигоҳлари теран, онги-шуури мусаффо, ақли комил ёшлар жуда кўп. Улар ўзлари қизиққан соҳа бўйича диссертация иши ёзиб, ёқлаш арафасида турибдилар. Таъкидлаш жоизки, вилоятлардаги олий ўқув юртларида докторлик диссертациясини ёқлаган фан номзодлари, фан докторлари пойтахтдагиларга нисбатан қўл билан санарли, буни тан олиш керак. Шу борада битта таклиф бермоқчи эдим. Ўзни илм-фанга бағишлаб, илмий иш ёзиш осон эмас. Бунинг учун кўпдан кўп изланиш, илмий адабиётларга мурожаат қилишга тўғри келади. Кузатишларим давомида гувоҳи бўляпманки, докторантларга пойтахтга бориб ишлаш зарурати туғилганда турар жой масаласи уларни қийнайди. Шунинг учун ёш илмий ходимларни қўллаб қувватлаш, шарт-шароитларни яратиб бериш керак. Оилавий бориб ишлашга тўғри келганда ҳеч бўлмаганда уларни ётоқхона билан таъминлаш зарур, деб ўйлайман. Мазкур масалага жиддий эътибор қаратилса вилоятларда ҳам докторлик ишини ҳимоя қилувчилар сони кўпайган бўлар эди. Бахтиёр САФАРОВ, Хал депутатлари Термиз шаҳар Кенгаши депутати Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nМенда таклиф бор: Бепул ўқийман деб, текин мардикорга айланманг!\nСафдошларимиз партиямизнинг янги дастурлари лойиҳалари юзасидан муҳокамалар давомида ечимини кутаётган долзарб муаммоларга кенг жамоатчилик эъборини қаратмоқда. Жумладан “Адолат” газетасининг жорий йил 2 август кунги сонида Жиззах шаҳар “Учариқ” МФЙдаги БПТ раиси Ҳожиакбар Муҳаммадиевнинг “Долларга келган диплом сариқ чақага арзимаса...” сарлавҳали мақоласида ўртага ташланган таклифда ҳам ана шундай муаммолардан бири тилга олинган. Унда билдирилган таклиф кўпчиликнинг дилидаги гап, десак янглишмаймиз. Афсуски, қайсидир чет давлатга бориб, имтиҳонсиз ўқишга кириш имкони борлиги ҳақида рекламалар ҳамон давом этмоқда: Ижтимоий тармоқлардан тортиб, метро бекатларида, кўча-кўйда, маҳаллаларда бундай рекламалар ёшларга таклиф қилинмоқда. Очиғини айтганда, уларнинг аксарияти ёшларимизни ширин гаплар билан алдамоқда. Хўш, нега мутасаддилар бу ҳолатларга ҳамон бефарқ қарамоқда, деган савол туғилади. Мақола муаллифининг “Олий таълим даргоҳига кириши учун абитуриентлардан ҳужжат қабул қилишда воситачи бўлиш тадбиркорликмикан ўзи? Нега масаланинг бу жиҳатига ҳеч ким эътибор бермаяпти?”, деб куюнганича бор. Бу масалада мутахассислар, хусусан, адлия ходимлари ҳуқуқий жиҳатдан фикр билдиришса, айни муддао бўлар эди. Телевидениеда берилган “Муносабат” кўрсатувида хорижда ўқиш тарғиб этилаётган рекламалар ва шу билан боғлиқ оқибатлар ҳақида атрофлича сўз юритилган ҳаётий мисоллар келтирилган эди. Барча фикрлардан англашиладики, долларга келган диплом (дипломлар!) юртимизда нострификация қилинмагач, кераксиз бир парча қоғозга айланади, масофадан таълим бериш тизими ҳақида ҳам худди шундай фикрни айтиш мумкин экан. Хўш, эртага бундай дипломга эга бўлган ёшларнинг тақдири нима бўлади? Ўқиш текин дейилган баъзи ҳолатларда эса хорижий таълим даргоҳида ўқиш пуллик бўлиб, “мендан кетгунча” қабилида “бизнесмен”лар берган ваъдаларнинг таги пуч экани ҳам аён бўлибди. Бу эса фирибгарлик саналади. Яна бошқа бир савол ҳам кишини ўйлантиради. Алдовларга чув тушиб, бепул талаба бўлиш орзуси билан хорижга етиб борган айрим ёшларимиз сароб ортида бепул ўқиш эмас, текин мардикорга айнланиб, паспортини ҳам ололмай юрган ҳолатлар-чи? Ахир бу ишлар одам савдоси кўринишларининг ўзи-ку? Хорижда ўқиш таклиф қилинаётган бундай рекламаларни ман этиш учун шу ҳолатлар етарли эмасми? Ёшларимизнинг увол бўлаётган тақдирлари эвазига кимлардир ўз “бизнес”ини фирибгарлик йўли билан, ҳатто одам савдоси даражасида ҳам давом эттиравериши қонунларимизга хилофдир. Текин пишлоқ қармоқда бўлади, деб бежиз айтишмайди. Муаммонинг ечими сифатида муаллиф олий ва ўрта махсус таълим вазирлигининг хорижий таълим даргоҳлари билан алоқалар масаласига масъул бошқармаси барча шарт-шароитларни ҳисобга олган ҳолда бу ишни марказлашган тарзда олиб бориши, ушбу масаланинг тадбиркорликка умуман алоқаси бўлмаслиги лозим, деб ўртага ташлаган таклифини қўллаб-қувватлайман. Бу таклиф партиямиз дастуридан ўрин олиши лозим. Ёшларимиз дуч келган фирибгарларнинг қўлига тушиб қолмаслиги керак, бунга эса жавобгарлик, масъулият вазирликнинг зиммасида бўлиши орқали эришиш мумкин. Ислом ХУДОЙБЕРДИЕВ, Халқ депутатлари Денов туман Кенгаши депутати Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nМенда таклиф бор: Сифатсиз маҳсулотлар сотувига чек қўйиш зарур\nМамлакатимизда бозорларимизни сифатли маҳсулотлар билан таъминлаш юзасидан устувор ислоҳотлар амалга оширилмоқда. Айни пайтда дўконларимизда сифат жиҳатидан сертификатланган маҳсулотлар сотувда бўлиб, бундан харидорлар ҳам мамнун. Аммо, айрим “тадбиркорлар” томонидан сифатсиз маҳсулотларни четдан олиб кириб, уларни ички истеъмол бозорларида сотиш ҳолатлари учраб турибди. Айниқса, ачинарлиси, мазкур маҳсулотлар умумтаълим мактаблари ҳамда мактабгача таълим муассасалари атрофида стол қўйиб, болани эътиборини ўзига жалб қиладиган ўрамларда ҳар хил ширинликлар, қандолат маҳсулотларини қуёш тиғида, чангдан очиқ ҳимояланмаган ҳолда сотиб ўтирганлигининг гувоҳи бўламиз. Ёнидан ўтиб кетаётган боғча боласи ота-онага хархаша қилиб бўлса-да, хоҳлаган ширинликни олиб беришга кўндиради. Мактаб атрофидаги бундай “тадбиркорлар”нинг бозори чаққонлигини айтмасак ҳам бўлади. Шу юзасидан мен таклиф бермоқчи эдим. Жойлардаги мактабгача таълим муассасалари ҳамда умумтаълим мактаблари атрофида махсус рухсати бўлмаган озиқ-овқат, ширинликлар, қандолат маҳсулотлари сотилишини чеклаш, уларга барҳам бериш мақсадга мувофиқ деб ўйлайман. Уй шароитида тайёрланган, қачон тайёрланганлиги номаълум сомса, ширинликлар, салатлар сифат талабларига номувофиқлиги бир қарашдаёқ кўзга яққол ташланади. Бу эса болажонларнинг соғлигига хавф туғдирмаслигига ким кафолат бера олади? Бундай сотувларни қонунан чеклаш имкони борми? Чунки, келажагимиз ворислари бўлган фарзандларимизнинг соғлиги ҳар недан устун. Унга бефарқ бўлмаслигимиз, лоқайдлик қилишга йўл қўймаслигимиз зарур, деб биламан. Дилфуза ЖЎРАЕВА, “Оила” илмий амалий тадқиқот маркази Сурхондарё вилояти бошқармаси бошлиғи Бизни ижтимоий тармоқларда ҳам кузатинг t.me/adolat_uz instagram.com/adolat_sdp/ facebook.com/sdpu.adolat/ twitter.com/AdolatSDP ...\nСурхондарё онлайн: Дастур муҳокамаси Узунда бошланди\nАйни пайтда Сурхондарё вилоятида партиянинг Сиёсий ва Сайловолди дастури муҳокамасига бағишланган тадбир бошланиш арафасида. Узун туманидаги Тиббиёт бирлашмаси бошланғич партия ташкилотига партиянинг Сиёсий Кенгаши масъул ходими, партия фаоллари, депутатлари, экспертлар, бошланғич партия ташкилотлари раислари ҳамда оммавий ахборот воситалари вакиллари йиғилишди. ...